Kertas siasatan Long Tiger lari lokap hampir siap

JOHOR BAHRU, 26 Jamadilawal 1443H, Jumaat – Kertas siasatan membabitkan kes ‘Long Tiger’, lelaki etnik Rohingya yang melarikan diri dari lokap Mahkamah Majistret Tangkak baru-baru ini, hampir siap.

Ketua Polis Johor Datuk Ayob Khan Mydin Pitchay berkata setakat ini jumlah tangkapan melibatkan kes Long Tiger atau nama sebenarnya Abdul Hamim Ab Hamid, 32, melarikan diri dari lokap mahkamah itu kekal empat orang.

Beliau berkata demikian pada sidang media selepas program Santai Cycle Persatuan Keluarga Polis (Perkep) Johor di Ibu Pejabat Polis Kontinjen Johor di sini hari ini.

Abdul Hamim dan tiga lelaki berumur 36 hingga 46 tahun direman empat hari bermula Rabu bagi membantu siasatan mengikut Seksyen 223/224 Kanun Keseksaan, selepas Abdul Hamim dilaporkan melarikan diri dari lokap mahkamah itu pada 15 Dis lepas, sebelum perbicaraan kesnya bermula.

Selain Seksyen 388 Kanun Keseksaan kerana pemerasan, Abdul Hamim juga masih berdepan dua perbicaraan bagi pertuduhan di bawah Seksyen 376 Kanun Keseksaan kerana merogol serta Seksyen 506 kanun sama kerana mengugut dan mengurung bekas pekerjanya. – Bernama


Mangsa bencana kepala air di Yan, Kuala Muda terima bantuan RM500

ALOR SETAR, 11 Muharram 1443H, Jumaat – Kerajaan negeri Kedah menyalurkan bantuan tunai berjumlah RM500 kepada setiap keluarga terkesan dengan banjir susulan fenomena kepala air di Gunung Jerai, Yan, yang berlaku pada Rabu lepas.

Menteri Besar Kedah Muhammad Sanusi Md Nor dalam satu kenyataan di laman media sosialnya memaklumkan bantuan itu adalah bagi membantu kerja-kerja penggantian sebahagian peralatan asas rumah dan pembersihan akibat banjir berkenaan.

“Hasil perbincangan bersama Agensi Pengurusan Bencana Negara (NADMA) malam tadi, kerajaan negeri memutuskan untuk memberikan bantuan bagi membantu mangsa yang terjejas akibat fenomena kepala air.

“Bagi keluarga yang kehilangan nyawa akibat kejadian itu, kerajaan negeri akan menghulurkan bantuan berjumlah RM5,000 kepada keluarga mangsa,” katanya.

Muhammad Sanusi berkata urusan pendaftaran bagi keluarga terjejas menerima bantuan berkenaan akan diuruskan oleh Pejabat Daerah Yan dan Pejabat Daerah Kuala Muda.

“Sebagai langkah awal, keluarga terlibat dinasihatkan untuk membuat laporan polis dan mendaftarkan nama dan maklumat diri dengan Pejabat Daerah masing-masing. Bagi bantuan untuk membaiki kerosakan bangunan bukan kediaman dan bangunan kerajaan ia masih dalam perbincangan,” katanya.

Beliau berkata berdasarkan laporan awal, sebanyak 800 rumah di sekitar Yan dan 200 rumah di Tupah, Kuala Muda terjejas akibat kejadian tersebut.

Sehingga 4.30 petang semalam, empat mangsa ditemukan maut, seorang cedera dan dua masih hilang selepas terlibat dalam banjir yang berlaku kira-kira 5 petang Rabu. – Bernama


Anwar adakan sidang media 2 petang ini

KUALA LUMPUR, 25 Safar 1442H, Selasa – Ketua Pembangkang Datuk Seri Anwar Ibrahim hari ini menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini.

Anwar yang tiba dengan kereta berwarna hitam memasuki Istana Negara pada 10.25 pagi melalui Pintu 2 Istana Negara.

Presiden PKR itu meninggalkan Istana Negara pada pukul 11.30 pagi, tanpa mengeluarkan sebarang kenyataan kepada media dan hanya melambai tangan dari dalam kereta dinaikinya.

Anwar dijadual mengadakan sidang media pada pukul 2 petang di Hotel Le Meridien bagi memaklumkan hasil pertemuannya dengan Yang di-pertuan Agong.

Pengarah Komunikasi PKR Fahmi Fadzil dalam jemputan media menerusi WhatsApp hari ini menyebut: “ “Harap maklum bahawa Datuk Seri Anwar Ibrahim akan mengadakan satu sidang media khas berkenaan satu pengumuman penting pasca sesi menghadap DYMM Seri paduka Baginda Yang di-Pertuan Agong.”

Terdahulu, kehadiran Anwar yang juga Ahli Parlimen Port Dickson itu dinantikan pengamal media yang telah berkumpul di sekitar pintu utama Istana Negara sejak 8 pagi lagi.

Pada Khamis, Anwar dilaporkan berkata Al-Sultan Abdullah telah memperkenankan untuk beliau menghadap Seri Paduka Baginda hari ini.

Pada 23 Sept lalu, Anwar dalam satu sidang media mendakwa beliau mendapat sokongan ‘kukuh dan meyakinkan’ daripada Ahli Parlimen untuk menubuhkan kerajaan baharu. – Bernama


Polis negara haram Israel laksana kempen tangkap penduduk Palestin

BAITULMAQDIS, 15 Jamadilakhir 1443H, Selasa – Polis negara penjajah Israel hari ini menjalankan kempen penahanan berskala besar di seluruh al-Naqab, dengan menahan lebih 40 rakyat Palestin setakat ini.

Saksi mengesahkan, polis menjalankan kempen penahanan besar-besaran sebagai sebahagian daripada tindakan keras Israel terhadap protes Palestin yang mengutuk perobohan harta benda dan pengusiran paksa di al-Naqab.

Katanya, kebanyakan mereka yang ditahan adalah kanak-kanak di bawah umur, yang ditangkap kerana penyertaan mereka dalam protes terhadap jentolak Israel memusnahkan tanah keluarga mereka.

Difahamkan, ia sebagai sebahagian daripada aktiviti ‘penghutanan semula’ Tabung Kebangsaan Yahudi (JNF), terutamanya di kampung Sa’wa Al-Atrash.

Sumber berkata, polis Israel menyerbu beberapa perkampungan daerah Naqab, memecah masuk dan menggeledah rumah sebelum menahan puluhan penduduk.

Lebih 130 rakyat Palestin, termasuk wanita dan kanak-kanak ditahan polis Israel ketika konfrontasi di al-Naqab pada minggu lalu.

Mahkamah Israel melanjutkan penahanan lebih 50 daripada mereka yang ditahan dan membebaskan selebihnya untuk diletakkan di bawah tahanan rumah. – Agensi


Peralihan ke fasa endemik perlu dibuat berhati-hati: Agong

KUALA LUMPUR, 26 Rejab 1443H, Isnin – Peralihan Malaysia menuju ke fasa endemik COVID-19 perlu dilaksanakan secara berhati-hati, titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Seri Paduka bertitah, Malaysia berada di kedudukan ke-13 dari 122 negara dalam indeks pemulihan COVID-19 Nikkei Asia dan Program Imunisasi COVID-19 Kebangsaan telah berjaya mencapai liputan vaksinasi lengkap sehingga 98 peratus populasi dewasa.

Titah Seri Paduka, sebagai langkah pertahanan menghadapai penularan varian baharu, rakyat diseru mendapatkan dos penggalak vaksin COVID-19.

“Bagi memastikan imuniti kekal pada tahap optimum dan sebagai benteng dalam menghadapi varian baharu, beta menyeru agar rakyat beta untuk mendapatkan dos penggalak menerusi program yang sedang dilaksanakan kerajaan.

“Walaupun negara kini semakin bersedia untuk beralih ke fasa endemik, beta berharap agar peralihan ini dilaksanakan secara berhati-hati,” titah Seri Paduka pada Istiadat Pembukaan Mesyuarat Pertama Penggal Kelima Parlimen ke-14, di Dewan Rakyat hari ini.

Al-Sultan Abdullah turut menyokong Strategi Pengujian COVID-19 Kebangsaan dan tindakan afirmatif kerajaan untuk mengurangkan harga kit ujian kendiri sebagai langkah pengukuhan tindakan kesihatan awam dan pemerkasaan komuniti.

“Melalui pendekatan ini, pembukaan semula sektor ekonomi dan sosial boleh direalisasikan secara selamat,” titah Seri Paduka.

Yang di-Pertuan Agong turut menghargai Pelan Hala Tuju Pembangunan Vaksin Negara (PPVN) termasuk strategi pembangunan vaksin sendiri, sebagai usaha meningkatkan kesediaan negara mendepani pandemik dan ancaman wabak lain pada masa hadapan.

Selain itu, Seri Paduka juga menyambut baik Pelan Strategik Kebangsaan Kesihatan Mental 2020-2025, yang dirangka bagi menangani isu kesihatan mental rakyat terutama yang terkesan akibat pandemik COVID-19 melalui pelbagai langkah intervensi dan bantuan.

“Beta menyeru kepada rakyat beta supaya terus memelihara kesihatan termasuklah kesihatan mental dan sentiasa mengamalkan budaya hidup sihat bagi menjayakan matlamat agenda nasional ‘Malaysia Sihat’,” titah Seri Paduka.

Al-Sultan Abdullah menyokong aspirasi kerajaan untuk merakyatkan sains dan menginsankan teknologi kerana pembudayaan sains melalui inovasi sosial bakal melahirkan modal insan yang bersifat altruistik dalam menangani isu kemiskinan, kesihatan dan kesejahteraan masyarakat.

“Beta berharap kerajaan akan terus memperkukuh program penyelidikan, pembangunan, pengkomersialan dan inovasi dalam bidang keutamaan termasuk kecerdasan buatan, robotik,bio-sains dan angkasa,” titah Yang di-Pertuan Agong.-  Bernama


Tiada pesta arak antara hikmah COVID-19, namun perlu waspada

BERITA baik kepada Persatuan Penggemar Arak Malaysia (PERAM).

Sebelum bulan September 2020 berakhir, biar kita keluarkan amaran awal siap-siap.

Bulan Oktober adalah bulan yang penggemar-penggemar arak di kebanyakan negara akan meraikan pesta arak yang dinamakan Oktoberfest.

Terdapat beberapa percubaan untuk meraikannya di negara kita, tetapi ia telah mendapat bantahan besar-besaran daripada umat Islam.

Saya telah menulis tentang isu ini dalam beberapa posting seperti berikut:

13 Oktober 2014 – https://www.facebook.com/mohd.luttfi/posts/860200217337323

6 September 2017 – https://www.facebook.com/mohd.luttfi/posts/1637770879580249

19 September 2017 – https://www.facebook.com/mohd.luttfi/posts/1648474505176553

12 Oktober 2018 – https://www.facebook.com/mohd.luttfi/posts/2090296280994371

30 Januari 2019 – https://www.facebook.com/mohd.luttfi/posts/2246768895347108

6 Oktober 2019 – https://www.facebook.com/mohd.luttfi/posts/2668835649807095

Negara kita juga pernah digemparkan dengan siri-siri berita tentang pemanduan mabuk, beberapa insiden perlanggaran ke atas orang awam oleh pemandu-pemandu mabuk dan gejala pemabukan secara umumnya.

Mungkin salah satu rahmat dan hikmah dari ujian COVID-19 ini adalah tidak akan ada lagi sebarang bentuk perhimpunan awam untuk meraikan dan mengagungkan pesta arak ini.

Bagaimanapun, kita masih perlu berwaspada dan sentiasa memperingatkan.

Biar kita bagi amaran awal.

Ini kerana Iblis tidak pernah berhenti rehat.

Pemerhati politik
Mohd Luttfi Abd Khalid


Bubar Parlimen, serah mandat kepada rakyat

BANGI, 5 Safar 1442H, Rabu – Perdana Menteri, Tan Sri Muhyiddin Yassin disaran membubarkan Parlimen supaya rakyat dapat menilai semula Ahli Parlimen – layak atau tidak untuk menjadi pemimpin setelah dua kerajaan jatuh dalam masa yang singkat.

Pemerhati politik, Ustaz Sharipudin Abdul Kadir menegaskan bahawa negara memerlukan kerajaan yang kukuh melalui mandat dari rakyat.

“Jika kerajaan diteruskan sebagaimana sekarang, Ahli Parlimen masih Ahli Parlimen yang sama cuma berlaku lompat-melompat untuk mencari kedudukan.

“Mereka bukan lagi menjalankan amanah sebagaimana asal tetapi lebih mencari kedudukan dalam mana-mana parti asal dapat kedudukan,” katanya ketika dihubungi Ismaweb.net hari ini.

Dalam pada itu, Ustaz Sharipudin yang juga Ketua Perhubungan ISMA Kelantan meminta Presiden PKR, Datuk Seri Anwar Ibrahim mengesahkan jumlah sokongan Ahli Parlimen sekiranya benar mendapat sokongan majoriti untuk menubuhkan kerajaan Persekutuan yang baharu.

“Perlu sahkan jumlah yang betul. Kalau dulu Tan Sri Muhyiddin Yassin mendapatkan angka yang jelas dari Ahli Parlimen, maka Anwar perlu ikut SOP yang sama. Bagaimanapun Perdana Menteri masih lagi Perdana Menteri dan berhak menasihati Yang di-Pertuan Agong untuk membubar parlimen.

“Lebih baik Yang di-Pertuan Agong bubar Parlimen dan serahkan mandat kepada rakyat menentukan setelah dua kali berlaku kerajaan jatuh dalam tempoh yang singkat,” saran beliau.

Anwar hari ini mendakwa memperoleh majoriti kukuh untuk membentuk sebuah kerajaan baharu dengan matlamat membela nasib rakyat.

Beliau memaklumkan mendapat sokongan Ahli Parlimen daripada pelbagai parti termasuk dalam kalangan Melayu dan Islam.

Ahli Parlimen Port Dickson itu berkata, beliau sudah mendapat perkenan untuk mengadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, semalam, namun ditangguhkan selepas baginda mendapatkan rawatan di Institut Jantung Negara (IJN).


Jangan risau hantar anak, sekolah diperketat SOP

KEPALA BATAS, 21 Safar 1442H, Jumaat – Ibu bapa dan penjaga murid Sekolah Kebangsaan (SK) Permatang Janggus, Penaga dekat sini dinasihatkan supaya tidak merasa bimbang untuk menghantar anak-anak kembali ke sekolah setelah lapan hari ditutup berikutan seorang guru wanita di situ positif COVID-19.

Wakil Persatuan Ibu Bapa dan Guru (PIBG) sekolah yang enggan dikenali berkata sekolah berkenaan telah pun menjalani proses sanitasi sebanyak dua kali sepanjang sekolah itu ditutup.

“Malah, segala prosedur operasi standard (SOP) sedia ada turut diperketat. Jadi, kepada ibu bapa mahupun penjaga tidak perlu risau,” katanya kepada pemberita ketika ditemui di luar perkarangan sekolah itu yang dibuka semula hari ini.

Beliau turut mengakui kehadiran murid ke sekolah itu sememangnya berkurangan kerana berkemungkinan hari ini adalah hari terakhir minggu persekolahan.

Sebelum ini, terdapat ibu bapa dan penjaga murid di sekolah itu menyuarakan kebimbangan mengenai langkah membuka semula sekolah itu hari ini kerana merasakan tempoh itu tidak mencukupi bagi mereka yang dikenakan kuarantin dan sepatutnya berlangsung selama 14 hari.

Menurut Jabatan Pendidikan Negeri Pulau Pinang, pembukaan semula sekolah itu membabitkan murid tahun tiga, empat, lima dan enam sahaja manakala murid tahun satu dan dua tidak perlu ke sekolah sehingga mereka selesai menjalani tempoh kuarantin sehingga ke tarikh yang akan diberitahu kelak. – Bernama


SPAN sahkan ada pelepasan sisa terlarang berhampiran Sg Gong

CYBERJAYA, 7 Safar 1442H, Jumaat – Suruhanjaya Perkhidmatan Air Negara (SPAN) hari ini mengesahkan terdapat pelepasan sisa terlarang ke dalam lurang pembentungan di sekitar kawasan Sungai Gong, Rawang yang menjadi antara punca pencemaran sungai itu.

SPAN berkata ia telah menjalankan operasi mengesan pembuangan sisa terlarang yang menyebabkan kejadian pencemaran Sungai Gong, pada lewat malam semalam (24 September) bersama Jabatan Alam Sekitar (JAS) dan Indah Water Konsortium Sdn Bhd (IWK).

Operasi itu telah memeriksa empat buah lurang pembetungan di kawasan tersebut dan sampel air sisa di dalamnya telah diambil untuk ujian makmal bagi mengesan bahan buangan terlarang berkenaan, kata SPAN.

“Operasi mendapati berlakunya aktiviti perlepasan sisa terlarang ke dalam lurang pembetungan di sekitar kawasan berkenaan,” kata SPAN dalam kenyataan hari ini.

Sabtu lepas, Lembaga Urus Air Selangor (LUAS) menerima laporan insiden air Sungai Gong berwarna hitam tetapi tiada bau yang disyaki disebabkan pewarna, dan menerusi siasatan lanjut, LUAS menemui pelepasan efluen berwarna dan berbuih, daripada discaj efluen loji rawatan kumbahan IWK GBK 134 area 5, di kawasan perindustrian Rawang.

SPAN berkata petugas IWK di Loji Rawatan Kumbahan Rawang Integrated Industrial Park pada Sabtu lepas telah mengenal pasti kemasukan buangan bukan kumbahan berwarna kuning ke dalam kebuk masuk loji berkenaan, yang menyebabkan IWK menghentikan pelepasan efluen dan melakukan operasi pembersihan loji.

Loji itu merupakan jenis longkang pengoksidaan (Oxidation Ditch-OD) yang mempunyai kapasiti 11,106 penduduk setara meliputi kawasan perindustrian tersebut.

Menurut SPAN, loji rawatan kumbahan hanya direka bentuk untuk merawat air kumbahan dan tidak mampu merawat apa-apa bahan kimia atau sisa lain yang dilepaskan secara haram ke dalam jajaran paip pembetungan.

SPAN berkata pembuangan sisa terlarang bukan kumbahan adalah satu kesalahan menurut Seksyen 61, Akta Industri Perkhidmatan Air 2006 (WSIA 2006).

“SPAN memandang serius terhadap mana-mana pihak termasuk industri yang membuang atau melepaskan air sisa bukan kumbahan ke dalam atau melalui sistem pembetungan kerana ia satu perbuatan jenayah,” katanya


BERJASA syor kerajaan bangunkan 3 sektor jika ekonomi negara tak gawat

BANGI, 14 Syaaban 1444H, Selasa – Kerajaan perlu mengambil peluang membangunkan tiga sektor terpenting sekiranya negara tidak mengalami kegawatan ekonomi tahun ini, kata Ketua Penerangan BERJASA, Mohd Hamdan Mohd Sharif.

Beliau menggariskan sektor yang perlu diberikan tumpuan iaitu perkhidmatan atas talian, teknologi komunikasi maklumat dan perkhidmatan kesihatan serta hospitaliti.

Katanya, sektor perkhidmatan atas talian berpotensi untuk berkembang dan dibangunkan memandangkan ia mendapat sambutan sejak wabak COVID-19 sehingga kini, atas faktor penjimatan kos serta pengurangan tempoh masa pergerakan.

“Bagi sektor teknologi komunikasi maklumat pula, seeloknya ia diperluaskan kepada sektor kerajaan dan swasta agar manfaat bersama boleh diperoleh seperti teknologi kecerdasan buatan (AI) dan pengkomputeran awan (Cloud Computing).

“Dengan wujudnya penyedia perkhidmatan infrastruktur teknologi ini di Malaysia seperti Telekom Malaysia, AWS, Microsoft dan Google, ia mampu memacu pemain industri untuk meningkatkan produktiviti, mengurangkan kos dan meningkatkan keuntungan, sekali gus membawa limpahan ekonomi,” katanya.

Beliau berkata demikian mengulas kenyataan Timbalan Menteri Kewangan I, Datuk Seri Ahmad Maslan di Dewan Rakyat semalam, bahawa Malaysia dijangka tidak akan mengalami kegawatan ekonomi tahun ini.

Ahmad berkata, takrifan kegawatan atau kemelesetan ekonomi secara teknikal ada apabila sesebuah negara mengalami penguncupan ekonomi iaitu pertumbuhan negatif suku tahunan sebanyak dua kali berturut-turut.

Menurutnya, berdasarkan prestasi pertumbukan ekonomi pada kadar 8.7 peratus tahun lepas, kerajaan menjangkakan ekonomi Malaysia akan berkembang sekitar 4.5 peratus untuk 2023.

Mengulas lanjut, Mohd Hamdan turut menyarankan kerajaan supaya terus memantapkan sektor perkhidmatan dan hospitaliti negara ini.

“Industri ini akan terus berkembang pesat sejajar dengan perkembangan bilangan rakyat Malaysia, perkembangan peranti dan teknologi kesihatan, penambahan kepakaran dan ekosistem kesihatan yang baik di Malaysia berupaya menarik pesakit dari luar negara untuk mendapatkan rawatan di Malaysia.

“Bukan itu sahaja, malahan industri berasaskan hospitaliti juga mampu berkembang pesat jika diberi perhatian dan pembangunan bersepadu merangkumi industri penerbangan, perhotelan dan pengangkutan (penerbangan dan lain-lain),” katanya.


Hijrah politik seruan untuk semua pejuang yang ikhlas

ISU krisis politik negara benar-benar menyiram api dengan minyak, menyapu cuka di atas luka.

Pengalaman meniti usia remaja sehingga dewasa menyoroti politik negara, melihat dan meneliti perkembangan parti UMNO, PAS, PKR, DAP, Amanah, Bersatu dan lain-lain, seolah-olah melihat roda yang berputar. Sekejap di atas sekejap di bawah, sama tiada beza.

Perjuangan politik negara tidak ubah hanya membina kuasa memerintah negara, kemudian selesa berada di atas dan lupa jasa dan janji. Hilang prinsip dan harga diri.

Membuta tanpa agenda. Kerajaan PH seperti ditusuk hidung, terlalu sibuk menangkan agenda asing. Nasib ada atuk yang pandai jaga cucu. Biarlah 22 bulan gagal, jika diteruskan makin rosak kedaulatan negara dan kedudukan Raja.

Berganti kerajaan, PN kerajaan segera. Lemah, hidroponik, masih ada sikap sebahagian ahli politik yang khianat. Idea selamatkan negara bertukar menjadi #kerajaangagal.

Walaupun niat dan prestasi baik dari PN tetap dilabel #gagal, diburukkan dengan dendam Anwar dan kluster mahkamah, negara bakal hilang kerajaan memerintah

Belayar tanpa nakhoda.

Tertiba terdetik, andai Rasulullah ﷺ ada bersama? Malulah kalian.

Kini BERJASA muncul dengan nakhoda baru, kepimpinan Rabbani yang Insya-Allah penuh visi dan misi berazam menjadi parti pilihan rakyat setelah prestasi parti sedia ada berputar-berputar pada orbit yang sama.

Hijrah politik adalah seruan untuk semua rakyat dengan minda yang sedar dan waras, celik dan sedar memilih BERJASA sebagai alternatif kepada kewajipan berpolitik demi menyelamatkan negara.

Hijrah politik adalah seruan untuk semua pejuang yang ikhlas, pemimpin yang jujur memilih pentas dan medan yang benar untuk berpencak. Bangkit berjuang bersama BERJASA mendepani cabaran membina negara dan menyelamatkan keadaan.

BERJASA memerlukan seramai mungkin wira watan yang bakal berjuang memberikan jasa, bakti dan pengorbanan.

Jiwa-jiwa muda penuh semangat.

Sheikh, otai-otai lama penuh berpengalaman.

Bergabung tenaga membina Watan.

Ustaz Fahmi Bazlan Muda
Ketua Pemuda BERJASA Malaysia
YDP BERJASA Bahagian Shah Alam


Agong berkenan kurnia rumah kepada mangsa banjir

PEKAN, 30 Jamadilakhir 1442H, Jumaat – Prihatin dengan nasib mangsa banjir yang mengalami kemusnahan harta benda, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan bantuan bagi membina rumah baharu kepada mereka yang terjejas.

Keprihatinan baginda terserlah, apabila turut berangkat turun padang bagi meninjau sendiri tapak pembinaan rumah baharu tersebut, masing-masing di Kampung Sungai Gangchong, Acheh dan Kampung Tanjung Pulai, di sini hari ini.

Seri Paduka turut diiringi empat anakanda, Pemangku Raja Pahang Tengku Hassanal Ibrahim Alam Shah, Tengku Panglima Raja Tengku Amir Nasser Ibrahim Shah, Tengku Arif Bendahara Tengku Muhammad Iskandar Ri’ayatuddin Shah dan Tengku Panglima Muda Tengku Ahmad Ismail Mu’adzam Shah.

Sejurus tiba di Kampung Tanjung Pulai kira-kira 4 petang, baginda diberi taklimat ringkas oleh Pengarah Jabatan Kerja Raya (JKR) Pahang Hafizah Zakaria, yang memaklumkan kerja-kerja pembinaan rumah setingkat berkeluasan 660 kaki persegi itu, akan bermula pada minggu depan.

Menurut Hafizah, pembinaan rumah yang mempunyai tiga bilik selain dilengkapi ruang makan dan tandas itu, akan mengambil masa 16 minggu yang dibina di atas tanah milik mangsa banjir sendiri.

Sementara itu, pemilik rumah Mohd Khanafiah Abu Bakar, 52, berkata, beliau sangat bersyukur dan tidak menjangkakan akan menerima sebuah rumah baharu pemberian Al-Sultan Abdullah.

Katanya, sebahagian struktur rumahnya runtuh akibat banjir pada awal bulan lepas dan beliau kini menumpang di rumah saudaranya, buat sementara waktu.

“Saya sangat terharu, rumah berkenaan merupakan rumah pusaka kami dan adik beradik, untuk berkumpul ketika raya dan kenduri, kami sangat menghargai pemberian baginda ini,” katanya yang menetap di Kampung Tanjung Pulai, di sini.

Bagi ibu tunggal Nur Hasnah Mat Yunos, 60, yang tinggal di Kampung Sungai Gangchong, Acheh, di sini, kurniaan baginda diibaratkan rezeki yang tidak disangka untuk mereka sekeluarga.

“Rumah kami hanya rumah papan, bila banjir habis lantai rosak. Junjung kasih kepada Tuanku yang begitu baik dan sudi membina rumah baharu untuk kami,” kata Nur Hasnah yang menetap di kampung berkenaan bersama tiga anak dan dua cucu. – Bernama


Tun M sahkan tak tanding PRN

BANGI, 9 Zulhijjah 1444H, Rabu – Tun Dr Mahathir Mohamad mengesahkan tidak akan bertanding di mana-mana kerusi pada Pilihan Raya Negeri (PRN) di enam negeri akan datang.

Bekas Ahli Parlimen Langkawi yang berusia 97 tahun itu sebaliknya memberi jaminan akan terus memberi sokongan kepada gerakan orang Melayu bagi mendapatkan hak mereka di negara ini.

“Saya tidak akan bertanding dalam pilihan raya kali ini, tetapi akan aktif menyokong gerakan orang Melayu yang mahu ada bahagian mereka di negara ini.

“Tidak mahu negara ini menjadi negara orang lain, tetapi melibatkan pelbagai kaum kerana ramai sedang menolak Melayu untuk jatuh dan terus menjadi miskin

“Ini adalah objektif saya untuk tidak lagi menjadi Perdana Menteri pada masa akan datang,” katanya.

Beliau berkata demikian ketika dalam sidang akhbar khas yang berlangsung di Hotel Sama-Sama di Sepang, hari ini.

Dalam pada itu, beliau turut menyuarakan hasrat untuk bertemu dengan Pengerusi Perikatan Nasional (PN), Tan Sri Muhyiddin Yassin bagi menjelaskan tentang Proklamasi Orang Melayu.

Pertemuan berkenaan, tegasnya, bukan untuk mendapat sokongan tetapi mahu menjelaskan isu membabitkan orang Melayu secara keseluruhan.

“Saya memang nak bertemu dengan beliau untuk menerangkan mengenai orang Melayu keseluruhannya dan bukan untuk menyokong sesiapa.

“Sebelum Aidiladha sukar (berjumpa Muhyiddin) sebab esok sudah raya. Jadi, saya akan berjumpa beliau bagi menerangkan tentang tujuan pelaksanaan Proklamasi Orang Melayu,” katanya.

Dr Mahathir menjelaskan, orang Melayu kini sudah hilang hak mereka sendiri meskipun di negara sendiri.


Kes aktif COVID-19 meningkat selepas kebenaran rentas negeri

PUTRAJAYA, 17 Rabiulakhir 1443H, Isnin – Kes aktif COVID-19 menunjukkan peningkatan semula selepas lima minggu kebenaran merentas negeri diumumkan.

Ketua Pengarah Kesihatan, Tan Sri Dr Noor Hisham Abdullah berkata, kesan itu dapat dilihat melalui kemasukan kes ke fasiliti kesihatan terutamanya bagi pesakit kategori tiga hingga lima.

“Berdasarkan analisis situasi semasa jangkitan COVID-19 sehingga 20 November Minggu Epidemiologi (ME) ke-46, sebanyak 2,581,747 kes kumulatif COVID-19 telah dilaporkan dengan 69,485 kes aktif dan 29,978 kes kumulatif kematian.

“Kebanyakan indikator utama jangkitan COVID-19 menunjukkan trend penurunan kecuali purata kes aktif yang meningkat enam peratus berbanding ME ke-45,” katanya dalam satu kenyataan, hari ini.

Bagaimanapun, beliau berkata, keberkesanan vaksin COVID-19 dalam mengurangkan kematian terus dapat dilihat dengan secara keseluruhannya terdapat penurunan kes kematian, kes memerlukan rawatan di Unit Rawatan Rapi (ICU) dan kes memerlukan alat bantuan pernafasan.

Beliau berkata, purata kes aktif meningkat sebanyak 6.0 peratus daripada 62,224 kes (ME ke-45) kepada 65,722 kes (ME ke-46) sepanjang 14 hingga 20 November manakala, kes kematian konsisten menunjukkan penurunan 7.5 peratus dari 375 kematian kepada 347 kematian.

“Purata kes di ICU juga menurun 10 peratus iaitu 504 kes kepada 452 kes, purata kes memerlukan alat bantuan pernafasan menunjukkan sedikit penurunan (3.3 peratus) dari 186 kes (ME ke-44) kepada 179 kes (ME ke-45) manakala, nilai Rt menurun 0.8 peratus dari 1.05 (95 peratus CI 1.05 – 1.06) kepada 1.01 (95 peratus CI 1.00 – 1.02) sejak 15 November,” katanya.


Agong, Raja Permaisuri hadir pertabalan Raja Charles III di London

BANGI, 12 Syawal 1444H, Rabu – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan untuk mengadakan lawatan ke London, United Kingdom (UK) bagi memenuhi jemputan Raja Charles III.

Seri Paduka bakal menghadiri Majlis Resepsi di Istana Buckingham pada 5 Mei serta upacara pertabalan di Westminster Abbey pada 6 Mei ini.

Kementerian Luar Negeri menerusi satu kenyataan berkata, Lawatan Khas tersebut bermula dari 3 hingga 14 Mei.

“Lawatan khas ini amat signifikan di dalam konteks menyatukan hubungan sedia ada dan akrab yang dikongsi di antara Malaysia dan United Kingdom, terutama di antara institusi diraja kedua-dua negara serta ikatan dalam Komanwel.

“Lawatan Khas ini turut menzahirkan kepentingan hubungan erat di antara kedua-dua negara bekerjasama dalam pelbagai bidang yang disokong di peringkat pemerintahan tertinggi negara,” katanya.


AS tolak gencatan senjata selagi Hamas tak bebaskan tebusan Israel

WASHINGTON, 9 Rabiulakhir 1445H, Selasa – Negara pembuli, Amerika Syarikat (AS) mengulangi pendiriannya menolak gencatan senjata di Semenanjung Gaza, meskipun situasi kemanusiaan di wilayah berkenaan semakin mengerikan.

Jurucakap Jabatan Negara, Matthew Miller memberi alasan sedemikian – kononnya memberi peluang kepada pejuang Palestin, Hamas untuk berkumpul dan bersedia kepada serangan seterusnya terhadap Israel.

“Sebarang gencatan senjata akan memberi keupayaan untuk berehat, membaiki semula dan bersedia untuk melancarkan serangan terhadap Israel.

“Anda boleh memahami dengan jelas mengapa situasi itu tidak boleh diterima bagi Israel, kerana ia akan menjadi situasi yang tidak boleh ditoleransi bagi mana-mana negara yang telah mengalami serangan pengganas yang kejam dan terus melihat ancaman pengganas tepat di sempadannya,” kata Miller.

Miller mendakwa, utusan khas AS, David Satterfield secara intensif sedang bekerja di lapangan untuk memudahkan laluan bantuan kemanusiaan melalui persimpangan Rafah dan memastikan keselamatan warga AS serta warga asing lain.

Sementara itu, Presiden AS, Joe Biden pula menetapkan syarat untuk Hamas membebaskan tebusan dalam tahanan mereka, sebelum membuat sebarang perbincangan menegani prospek gencatan senjata di Gaza.

“Mereka sepatutnya membebaskan tebusan dan kita boleh bercakap,” kata Biden dalam satu acara di White House pada Isnin.

Minggu lalu, AS dikritik kerana memveto resolusi Majlis Keselamatan Pertubuhan Bangsa-Bangsa Bersatu (PBB) yang meminta ‘jeda kemanusiaan’ dalam konflik berterusan Israel-Palestin, untuk menyampaikan bantuan ke Gaza.

Konflik di Gaza – yang berada di bawah pengeboman dan sekatan Israel sejak 7 Oktober – bermula apabila Hamas memulakan Operasi Taufan Al-Aqsa melalui serangan mengejut dari pelbagai sudut termasuk pelancaran roket dan penyusupan ke Israel melalui darat, air serta udara.

Tentera pengganas Israel kemudiannya melancar serangan balas yang didakwanya sebagai Operasi Pedang Besi terhadap sasaran Hamas di Semenanjung Gaza.

Bagaimanapun, kebanyakan serangan rejim lebih banyak menyasarkan ke kawasan orang awam termasuk hospital, masjid dan rumah kediaman sehingga mengakibatkan 5,087 rakyat Palestin syahid.- Agensi


Anwar lepaskan jawatan Presiden PKR?

KEPALA BATAS, 18 Jamadilawal 1443H, Khamis – Presiden PKR, Datuk Seri Anwar Ibrahim menyatakan kesediaan untuk melepaskan jawatan utama di dalam parti politik.

Pemimpin veteran itu berkata, ia bagi memboleh muka-muka baharu yang dipersetujui parti diberikan laluan.

“Kita bagi ruang dan saya sendiri bagi ruang kalau konsensus (kesepakatan) parti nak terima pemimpin baharu.

“Kita harus terbuka, jangan terlalu mengongkong akan kebangkitan tokoh baharu,” katanya seperti dipetik Utusan Malaysia, hari ini.

Bagaimanapun, beliau menegaskan proses pemilihan pemimpin PKR belum dilakukan setakat ini.

“Belum putus lagi bila pemilihan, kalau ada pemilihan kita mesti bagi ruang, tengok tokoh yang ditonjolkan.

“Kita lihat konsensus kepemimpinan bagaimana, kemudian kita ‘move on’ (bergerak ke hadapan),” katanya.


Pemilihan parti sebelum PRU15 bakal hancurkan UMNO

Oleh Ainul Illia Meor Suzurudin

BANGI, 15 Jamadilawal 1443H, Isnin – UMNO akan menyaksikan kejatuhan partinya sekali lagi jika pemilihan parti dibuat sebelum Pilihan Raya Umum ke-15 (PRU15).

Ini kerana, sejarah dan pengalaman telah menunjukkan bahawa setiap kali pemilihan parti atau pasca pemilihan, UMNO akan berpecah, perpaduan retak serta ahlinya berpuak-puak.

Pemikir dan AJK Biro Politik Majlis Perundingan Melayu (MPM), Datuk Seri Wan Ahmad Wan Omar berkata, itu semua berlaku akibat perebutan jawatan yang sengit di dalam parti.

“Akibat kempen bermatian merebut jawatan di semua peringkat kepimpinan, parti berpecah, ahli-ahli menjadi berpuak-puak. Permusuhan politik tidak mudah hilang.

“Walaupun api sudah padam, tapi bara kemarahan dan permusuhan berlarutan. Fikirkan, apa akan jadi kepada UMNO dalam persediaan jentera parti di semua peringkat di lapangan untuk berdepan PRU15. Hancur.

“Yang menang dapat jawatan, yang kalah dipinggirkan. Pemimpin yang hilang jawatan secara perlahan akan hilang semuanya,” katanya.

Mengulas lanjut, beliau berkata, pengalaman menunjukkan bahawa tempoh satu tahun belum tentu dapat memulihkan permusuhan dalaman UMNO setiap kali selepas pemilihan parti.

“Dalam keadaan parti yang berpecah, kesepaduan retak, moral rendah, kurang azam dan semangat, parti menjadi sangat lemah. UMNO tidak kukuh.

“Bayangkan, jika UMNO berada dalam keadaan sedemikian, diikuti dengan pelaksanaan PRU15, adalah amat sukar untuk jentera parti berfungsi cekap dan komited,” katanya.

Beliau berkata, keadaan itu pasti akan menjejaskan aktiviti dan program kempen parti kerana tiada kesiapsiagaan yang padu untuk berdepan musuh-musuh politik yang berbulan-bulan membuat persiapan untuk menamatkan hayat UMNO dari bumi ini.

“Parti yang berpecah dan jentera yang lemah akan kalah dalam pilihan raya,” katanya.

Justeru, Wan Ahmad mengesyorkan agar UMNO sebagai parti terbesar orang Melayu untuk tidak sekali lagi mengulangi kesilapan yang mereka pernah lakukan menjelang PRU14 pada tahun 2018.

Beliau berkata, fakta membuktikan bahawa UMNO dan Barisan Nasional (BN) ditolak rakyat dalam PRU14 bukan semata-mata kerana dihantui pelbagai masalah dalaman ketika itu iaitu isu rasuah, integriti dan salah guna kuasa.

“Tetapi dalam konteks politik pilihan raya di negara ini, satu faktor utama yang membawa kepada kekalahan mengejut ialah kesilapan strategi kerajaan memilih masa yang terbaik (right time) untuk memanggil PRU14.

“Peringatan saya kepada pihak kerajaan selaku ‘incumbent’, hendaklah guna hak dan kuasa dengan bijaksana untuk memilih  masa yang terbaik untuk memanggil PRU.

“… supaya UMNO mampu menang besar dalam PRU15 bersama dengan parti-parti rakan yang lain (BN, GPS, GRS) untuk mengekalkan kuasa selepas PRU15 bagi mewujudkan sebuah kerajaan yang stabil untuk rakyat dan negara,” katanya.


Vaksin Pfizer tunjuk keberkesanan 90.7 peratus terhadap kanak-kanak

WASHINGTON, 16 Rabiulawal 1443H, Sabtu – Vaksin Pfizer menunjukkan keberkesanan 90.7 peratus terhadap coronavirus dalam percubaan klinikal kanak-kanak berumur lima hingga 11 tahun, kata pembuat ubat Amerika Syarikat (AS).

Seramai 16 kanak-kanak dalam percubaan telah menerima plasebo mendapat COVID-19, berbanding dengan tiga yang telah divaksinasi, kata Pfizer dalam dokumen taklimat yang diserahkan kepada Pentadbiran Makanan dan Ubat-Ubatan (FDA) AS.

Percubaan klinikal Pfizer pada mereka yang berumur lima hingga 11 tahun tidak dirancang terutamanya untuk mengukur keberkesanan terhadap virus.

Sebaliknya, ia membandingkan jumlah antibodi peneutralan yang disebabkan oleh vaksin pada kanak-kanak dengan tindak balas penerima yang lebih tua dalam percubaan dewasa mereka.

Berdasarkan keputusan tersebut, Pfizer dan BioNTech berkata bulan lalu bahawa vaksin COVID-19 mereka mendorong tindak balas imun yang teguh terhadap kanak-kanak.

Kanak-kanak berumur lima hingga 11 tahun diberi dua suntikan dos 10 mikrogram vaksin – sepertiga daripada ukuran dos yang diberikan kepada mereka yang berumur 12 tahun ke atas.

Penasihat luar FDA dijadualkan bertemu pada Selasa ini untuk memilih sama ada akan mengesyorkan agar agensi itu membenarkan vaksin untuk kumpulan usia tersebut.

Kakitangan FDA dijangka menerbitkan ulasan mereka terhadap bukti yang dikemukakan oleh Pfizer pada Jumaat.

Pfizer berkata, pihaknya telah mengembangkan percubaan klinikal untuk meningkatkan data keselamatannya, lebih daripada menggandakan bilangan kanak-kanak yang didaftarkan.

Menurut dokumen taklimat, profil kejadian buruk dalam kumpulan kanak-kanak yang diperluas tidak menunjukkan masalah keselamatan baru dari vaksin.

Syarikat itu sebelum ini mengatakan bahawa profil keselamatan pada kumpulan umur pada umumnya setanding dengan kanak-kanak berumur 16 hingga 25 tahun. – Agensi


PRN Johor: Pengundi perlu lihat rekod pencapaian PN

TANGKAK, 5 Rejab 1443H, Isnin – Rakyat Johor khususnya mereka yang akan mengundi pada Pilihan Raya Negeri (PRN) Johor akan datang, perlu melihat rekod pencapaian pentadbiran kerajaan Perikatan Nasional (PN) sewaktu negara berdepan dengan pandemik COVID-19.

Ahli Majlis Pimpinan Tertinggi (MPT) Bersatu, Datuk Seri Mohamed Azmin Ali berkata, antara kejayaan luar biasa PN adalah mendapat pengiktirafan dunia sebagai sebuah kerajaan terbaik dalam menjalankan usaha pemulihan COVID-19.

“Lihatlah rekod PN (walaupun) dalam tempoh begitu singkat, negara hadapi krisis kesihatan, krisis ekonomi namun kepimpinan Tan Sri Muhyiddin Yassin dan PN berjaya membawa negara keluar daripada krisis ini, malah diiktiraf masyarakat dunia yang mana Indeks Pemulihan COVID-19 Nikkei meletakkan Malaysia di tangga ke-13 berbanding 115 pada tahun sebelumnya.

“Ini adalah rekod yang tidak boleh dipadamkan. Data tidak menipu. Ini kebaikan untuk industri di Johor. Kenapa kita tidak boleh terima? Kalau tidak suka janganlah sampai nak dipadamkan kejayaan dan fakta-fakta itu. Kita perlu teruskan kejayaan ini dan saya serahkan kepada rakyat buat keputusan dalam PRN Johor,” katanya.

Mohamed Azmin yang juga Menteri Kanan Perdagangan Antarabangsa dan Industri berkata demikian kepada pemberita selepas Majlis Makan Malam Tahun Baharu Cina bersama Industri Kecil Sederhana (IKS) dari kawasan Tangkak, Pagoh dan Muar di sini malam tadi.

Beliau berkata demikian ketika ditanya mengenai perkembangan PN menghadapi PRN Johor memandangkan Parti Amanah Negara (Amanah) dan DAP masing-masing sudah mula mengumumkan calon yang akan bertanding dalam pilihan raya itu, selain Barisan Nasional (BN) telah melancarkan jentera di beberapa zon.

Pada 9 Januari lepas, Ketua Pengarah Kesihatan, Tan Sri Dr Noor Hisham Abdullah dilaporkan berkata, Malaysia berada di kedudukan ke-13 dalam senarai terbaharu Indeks Pemulihan COVID-19 Nikkei, selepas hampir dua tahun memerangi pandemik COVID-19.

Kedudukan lebih tinggi sesebuah negara atau wilayah dalam indeks itu menunjukkan ia semakin hampir kepada pemulihan dengan jumlah kes COVID-19 yang rendah, kadar vaksinasi lebih baik dan langkah penjarakan fizikal yang kurang ketat.

Berdasarkan statistik yang dikeluarkan Suruhanjaya Pilihan Raya (SPR) seramai 2.576 juta pengundi biasa daripada keseluruhan 2.599 juta pengundi berdaftar layak mengundi pada PRN Johor yang akan diadakan tidak lama lagi.

Sementara itu, Mohamed Azmin yang juga Ahli Parlimen Gombak berkata, sektor ekonomi tidak lagi akan ditutup menerusi Perintah Kawalan Pergerakan (PKP) kerana mengambil kira kesan negatif terhadap ekonomi dan kadar pengangguran yang berlaku susulan pelaksanaan PKP sejak 18 Mac 2020.

Mohamed Azmin berkata demikian ketika ditanya jaminan kerajaan terhadap sektor ekonomi susulan Dr Noor Hisham mengumumkan kes baharu COVID-19 dalam negara semalam melebihi 10,000 iaitu 10,089 kes dilaporkan. – Bernama


10 maut hospital terbakar

BUCHAREST, 29 Rabiulawal 1442H, Ahad – Sekurang-kurangnya sepuluh maut dalam kebakaran di hospital Romania yang merawat pesakit coronavirus, kata agensi negara bagi situasi kecemasan (ISU).

Kebakaran itu berlaku di sebuah unit rawatan rapi (ICU) hospital daerah Piatra Neamt dan merebak ke bilik bersebelahan.

Menurut pegawai, tujuh yang lain dalam keadaan kritikal, termasuk doktor yang bertugas.

Menteri Kesihatan, Nelu Tataru memaklumkan bahawa enam pesakit yang terselamat akan dipindahkan ke hospital COVID-19 di bandar Iasi, Romania timur.

“Sementara, doktor yang cedera – melecur 40 peratus tubuhnya – akan dipindahkan ke sebuah hospital di ibu kota Bucharest.

“Dalam perundangan pada masa depan, semua hospital awam akan diselaraskan oleh Kementerian Kesihatan,” kata Tataru tanpa memberi penjelasan lanjut.

Ketika ini, hospital tempatan dikendalikan oleh majlis daerah, menjadikan pengawasan keseluruhan sistem kesihatan sukar.

Tataru berkata, hospital Piatra Neamt akan terus menjalankan unit rawatan rapi di tingkat yang berasingan.

Punca kejadian masih belum jelas dan pendakwa raya sudah membuka siasatan berhubung tragedi itu.

Kejadian semalam adalah kebakaran maut paling teruk di Romania sejak Oktober 2015.

Romania – yang mempunyai salah satu infrastruktur kesihatan yang paling kurang maju di Kesatuan Eropah – telah melaporkan 353,185 kes COVID-19 dan 8,813 kematian.

Hanya di bawah 13,000 orang dengan COVID-19 berada di hospital di seluruh Romania pada hari Sabtu, termasuk 1,172 di ICU. – Agensi


Apa impian hari merdeka? Saya mahu sistem politik, pimpinan baharu!

MUNGKIN ramai yang terlupa atau ada yang tidak tahu pun, bahawa tarikh 31 Ogos 1957 adalah Hari Kemerdekaan Persekutuan Tanah Melayu. Tetapi hakikat inilah yang kita perlu ingat dan hargai, bahawa asal negara ini adalah Tanah Melayu dan kita perlu berbangga dengannya.

Banyak kecemerlangan yang dikecapi bersama sebagai satu negara yang berdaulat, dan banyak juga peristiwa pahit getir yang kita lalui bersama. Maka, pengalaman-pengalaman ini sepatutnya mematangkan diri, menguatkan identiti dan semakin izzah dengan apa yang ada.

Namun, saban tahun ramai yang membangkitkan persoalan “Merdekakah Kita?”. Jawapan yang biasa adalah “secara fizikalnya kita merdeka, tetapi pemikiran masih terjajah”. Itu benar, dan saya tidak mahu mengulanginya lagi kerana kita semua faham akan hakikat tersebut.

Saya ingin membawa persoalan; selepas 63 tahun Tanah Melayu merdeka, sebanyak manakah kita mampu membina bangsa mengikut acuan sendiri? Ini kerana masih banyak perkara yang kita gagal laksanakan sebagai sebuah bangsa yang merdeka.

Lihat sahaja bagaimana hasrat nenek moyang kita dulu, mereka sanggup menukar tulisan Bahasa Melayu dari sistem tulisan Jawi kepada Rumi hanya untuk meraikan kaum-kaum lain bagi memudahkan mereka menerima bahasa kebangsaan. Tetapi lihatlah hari ini.

Bukan setakat ramai yang masih gagal berbahasa kebangsaan, malah tulisan Jawi dipijak-pijaknya pula. Lebih teruk, tulisan-tulisan selain Rumi pula mula diletakkan di papan-papan tanda dengan alasan ada rakyat yang tidak boleh memahami Bahasa Melayu dalam Rumi.

Lihat pula bagaimana nenek moyang kita bertoleransi dengan menghapuskan sekolah aliran Melayu untuk dijadikan satu sistem pendidikan untuk semua tetapi tidak diendahkan pun. Bukan setakat gagal mengikut aspirasi sekolah satu aliran, malah sekolah vernakular semakin banyak dan semakin diperkasakan melalui pelbagai peruntukan, tatkala sekolah-sekolah kebangsaan di pendalaman masih banyak yang daif.

Itu belum lagi kita bicara mengenai tanah-tanah Rezab Melayu yang sudah kurang dari 10 peratus. Puas kita merayu-rayu untuk kerajaan bertindak, tetapi nampaknya sia-sia. Tiba-tiba apabila bangsa lain ceroboh tanah, dibiarkan sahaja dan akhirnya sampai tahap dibela lagi.

Di tambah lagi dengan pelaksanaan undang-undang berkenaan Islam, seringkali gagal dilakukan dengan alasan “tidak cukup Ahli Parlimen Melayu”. Tetapi apabila tiba pilihan raya, kerusi-kerusi Melayu digadainya pula kepada bukan Melayu. Wakil-wakil rakyat Melayu pula ramai yang hanya fikir bagaimana mahu kekal kuasa dan memperkasa parti masing-masing sahaja.

Oleh itu, saya mengajak seluruh rakyat Malaysia khususnya orang Melayu untuk berfikir sejenak, sampai bilakah kita mahu dicengkam dengan helah-helah politik yang sebenarnya banyak terbukti kepincangannya? Kita perlu bijak berfikir, tidak terlalu naif dan taksub serta berani bersuara sebagai rakyat Malaysia yang merdeka.

Kalau ditanya kepada saya; apakah impian kemerdekaan yang saya inginkan? Maka saya akan berkata; “Saya inginkan SISTEM POLITIK BAHARU DENGAN PEMIMPIN BAHARU!”.

Selamat Hari Kemerdekaan!

Haji Aminuddin Yahaya
Presiden Ikatan Muslimin Malaysia (ISMA)
31 Ogos 2020


Penerbangan pertama UAE tiba di negara haram Israel

TEL AVIV, 3 Rabiulawal 1442H, Selasa – Penerbangan komersial pertama Emiriah Arab Bersatu (UAE) ke negara haram Israel telah tiba di lapangan terbang Ben-Gurion awal pagi semalam.

Etihad Airways dalam satu kenyataan berkata, penerbangan EY9607 telah mendarat di luar Tel Aviv selepas jam 7 pagi, sebelum Boeing 787 Dreamliner yang membawa delegasi Israel menuju ke Abu Dhabi.

Israel dan UAE pada 13 Ogos lalu bersetuju untuk mengadakan hubungan normalisasi.

Bahrain turut mengikut jejak langkah UAE apabila kedua-dua negara menandatangani perjanjian normalisasi bersama Israel di Amerika Syarikat pada 15 September lepas, di tengah-tengah kemarahan umat Islam khususnya warga Palestin.

Penerbangan pertama yang membawa delegasi Israel ke UAE telah mendarat di Abu Dhabi pada 31 Ogos lalu.

Hanya beberapa jam sebelum pesawat El Al mendarat, dua letupan berasingan menggegarkan ibu negara UAE, Abu Dhabi dan pusat pelancongannya, Dubai mengakibatkan beberapa orang  maut  dan cedera.

Sementara itu, Israel dan Bahrain pada Ahad secara rasminya menegaskan bahawa kedua-duanya telah menjalinkan hubungan diplomatik.

Pegawai Israel dan Bahrain menandatangani lapan perjanjian dua hala untuk saling bekerjasama dalam pelbagai bidang termasuk penerbangan awam, komunikasi, pertanian dan teknologi dalam satu majlis di Manama.

Mereka turut menandatangani perjanjian ‘Komuniti Bersama mengenai pembentukan hubungan diplomatik, damai dan persahabatan’ – di mana kedua-dua pihak berjanji untuk tidak melakukan sebarang permusuhan antara satu sama lain dan bertindak menentang musuh pihak ketiga. -Agensi


PRN Melaka kayu ukur kekuatan parti politik menjelang PRU15

Oleh Ainul Illia Meor Suzurudin

BANGI, 27 Rabiulawal 1443H, Rabu – Pilihan Raya Negeri (PRN) Melaka adalah medan terbaik untuk mengukur kekuatan parti politik yang bertanding, kata penganalisis politik, Shahbudin Embun.

Beliau berkata, keputusan PRN ini adalah sebagai persiapan untuk Pilihan Raya Umum ke-15 (PRU15) daripada segi strategi dan kerjasama politik sebenar.

Melihat senario semasa, katanya, keputusan terakhir PAS yang mahu menggunakan lambang Perikatan Nasional (PN) dalam PRN Melaka bermakna tidak akan ada kerjasama parti itu bersama UMNO dalam Muafakat Nasional (MN).

“Keputusan PAS itu telah pun ditentukan oleh Majlis Syura Ulama yang bersidang baru-baru ini.

“PAS dilihat lebih selesa bersama Bersatu berbanding UMNO walaupun terpaksa tidak menggunakan lambang bulan yang menjadi tradisi puluhan tahun,” katanya kepada Ismaweb.net, hari ini.

Tidak berasa hairan dengan keputusan itu, beliau menambah, ini kerana pencapaian PAS di Melaka pada PRU14 pun tak begitu memberangsangkan.

“PAS tidak menang walau satu kerusi pun. Mereka hilang wang pertaruhan di semua tempat yang ditandingi kecuali tiga kawasan,” katanya.

Sementara itu, di pihak Parti Pribumi Bersatu Malaysia (Bersatu) pula, katanya lagi, jika dilihat daripada rekod pencapaian pada PRU14, ia hanya memenangi dua kerusi Dewan Undangan Negeri (DUN) sewaktu dalam Pakatan Harapan (PH) yang menggunakan lambang PKR.

Ketika itu, katanya, Bersatu mendapat sokongan majoriti daripada pengundi kaum Cina dan India.

“Bagaimanapun, PRN kali ini undi tersebut agak sukar untuk diperolehi disebabkan Gerakan sebagai parti komponen dalam PN tidak mempunyai pengaruh dalam masyarakat Cina dan India,” katanya.

Manakala, di pihak UMNO-Barisan Nasional (BN), mereka kalah tipis pada PRU14 dengan memenangi 13 kerusi DUN dari 28 yang dipertandingkan.

Shahbudin berkata, banyak faktor yang menyebabkan UMNO kalah tipis di Melaka yang menjadi kubu kuat mereka sebelum ini.

Antaranya adalah janji bulan dan bintang dalam manifesto yang tidak dapat menarik pengundi muda serta atas pagar.

“Percaturan kali ini jauh berbeza dari PRU yang lepas. Apakah keputusan PRN kali ini lebih baik bagi UMNO-BN jika dibandingkan dari PRU14, ianya masih menjadi tanda tanya,” katanya.

Tidak dapat dinafikan bahawa UMNO-BN hanya dijangka menang selesa jika ada kerjasama PAS dalam MN, kata Pengerusi Biro Politik Majlis Perundingan Melayu (MPM) itu.

“Begitu juga PAS dijangka dapat buat pertama kali bertapak dalam DUN Melaka sekiranya bekerjasama dengan UMNO-BN. Namun PAS memilih jalan berliku.

“Apakah pertimbangan strategi yang diambil kira kali ini masih tidak dapat dipastikan.

“Walaupun UMNO tidak bersama PAS, namun ianya janganlah sampai jadi permusuhan kerana kedua-dua parti ini mewakili majoriti pengundi Melayu Islam di negara kita.

“Bertandinglah secara berhemah kerana dalam politik apa-apa pun boleh berlaku di masa yang akan datang demi ukhwah Islamiyyah,” katanya.


Bas perlu sedia pemandu kedua jika perjalanan lebih 300km

KOTA BHARU, 13 Safar 1442H, Khamis – Jabatan Pengangkutan Jalan (JPJ) Kelantan mengingatkan syarikat bas ekspres di negeri ini supaya sentiasa menyediakan pemandu kedua bagi setiap perjalanan melebihi 300 kilometer (km) bagi menjamin keselamatan penumpang.

Ketua Seksyen Operasi JPJ Kelantan, Mohd Hasnor Kutik berkata, peraturan itu turut diwajibkan bagi tempoh perjalanan melebihi empat jam.

Jelasnya, peraturan itu bagi memastikan pemandu mendapat rehat yang secukupnya sekali gus mengelakkan kemalangan khususnya kes kematian.

“Sebelum ini, ada syarikat bas dikesan memberikan alasan pemandu sakit sehingga gagal menyediakan pemandu kedua. Ada juga pemandu yang dikesan memandu berseorangan kerana mengejar komisen berbanding memandu dengan pemandu kedua,” katanya kepada pemberita selepas melakukan pemeriksaan ke atas bas ekspres sempena Op Penguatkuasaan Khas JPJ Kelantan di Terminal Bas Lembah Sireh di sini, hari ini.

Operasi itu turut disertai Jabatan Kesihatan Negeri Kelantan dan Jabatan Imigresen Kelantan dengan disertai 36 pegawai dan anggota.

Mohd Hasnor berkata, sebanyak 34 bas ekspres daripada 11 syarikat pengendali diperiksa dalam operasi itu, yang memberikan penumpuan terhadap pematuhan prosedur operasi standard (SOP) COVID-19 serta kesalahan teknikal seperti tiada pemandu kedua, keadaan brek dan tayar yang tidak mengikut piawaian JPJ.

“Bagi pemandu, kita akan pastikan mereka tidak melakukan kesalahan lalu lintas seperti menggunakan telefon bimbit, menurunkan penumpang di kawasan tidak dibenarkan serta memotong di garisan berkembar. Sekiranya dikesan mereka akan dikenakan tindakan tegas.

“Sebanyak empat kesalahan direkodkan oleh JPJ manakala enam kesalahan dikesan oleh Jabatan Kesihatan melibatkan pemandu yang gagal mematuhi SOP seperti tidak memakai pelitup muka. Bagi Jabatan Imigresen pula, berjaya menahan lima wanita Thailand berusia antara 20 hingga 30 tahun yang tidak mempunyai dokumen sah dan disyaki ingin ke Kuala Lumpur,” katanya.

Katanya, pada 2019 sebanyak 30 kesalahan membabitkan kesalahan pemandu dan aspek teknikal telah diambil tindakan manakala setakat Sept tahun ini, tujuh kesalahan dikesan dalam Ops Terminal atau Ops Bas Ekspres ini. – Bernama


Keselamatan makanan negara

1. RAMAI runsing dengan kenaikan harga ayam dan barangan asasi lain sekarang ini. Runsing dengan kenaikan semasa di satu sudut. Runsing kerana tidak boleh dijangkakan apa yang akan berlaku kepada harga barangan asasi ini di masa akan datang di satu sudut yang lain. Timbul kebimbangan berkenaan isu keselamatan makanan negara yang dilihat tidak menentu dan tidak boleh dijangka kerana ditentukan oleh banyak faktor luaran.

2. Untuk jangka pendek, penghapusan AP untuk makanan import, penegasan harga siling dan larangan sementara mengeksport ayam mungkin boleh menyelesaikan sebahagian masalah. Tetapi saya yakin masalah lain pula akan timbul di masa mendatang jika itu sahaja jalan penyelesaian yang diambil.

3. Saya ingin melontarkan cadangan jangka panjang yang mungkin tidak popular. Kalau ada manfaat bolehlah difikirkan. Kalau tidak ada manfaat, anggap sahaja seperti cadangan-cadangan orang lain yang banyak di media sosial sekarang.

4. Pertamanya, negara perlu kembali menyemarakkan aktiviti pertanian dan penternakan. Bukan setakat ayam dan lain-lain makanan asasi, tetapi juga yang berkaitan dengannya seperti dedak dan jagung. Kebergantungan kepada sumber luar dalam mana-mana rantaian penghasilan makanan tidak akan menjadikan kita bebas dalam mengawal bekalan dan harga. jika semua sumber asli makanan dan rantaiannya ada dalam negara, maka kawalan negara terhadap makanan akan menjadi lebih baik. Kawalan itulah faktor penting yang menjamin keselamatan makanan negara.

5. Kedua, menghapuskan secara mutlak apa juga monopoli di dalam industri makanan. Monopoli subur dalam dunia kapitalis terutamanya apabila kuasa berpusat kepada satu lingkaran manusia tertentu. Monopoli dilarang secara tegas di dalam Islam kerana kemudaratannya kepada masyarakat, tetapi dunia hari ini menjelmakan monopoli di dalam pelbagai bentuk dan menjadi satu yang bersistem. Kerana nak menjamin monopoli sentiasa absah itulah akhirnya disalahkan ayam yang kononnya lambat membesar dan ayam yang kononnya kurang selera makan sebagai alasan kenapa bekalan terputus.

6. Ketiga, imbangan antara kawalan harga siling dan kebebasan penternak dan peladang untuk meletakkan harga. Dalam penetapan harga sesuatu makanan, kepentingan semua perlu diambil kira dengan saksama. Jika negara tidak dapat mengawal faktor luaran yang menaikkan harga makanan, maka beban itu perlu diurus dengan baik agar tidak ditanggung hanya oleh satu pihak sahaja. Ketidakpuasan hati dalam isu harga ayam di masing-masing pihak pembekal dan pengguna menunjukkan ia perlu diselesaikan dengan saksama dan seimbang mengambil kepentingan semua pihak.

7. Keempat, ini cadangan yang mungkin paling tidak popular. Kita perlu kembali kepada kehidupan asas yang ringkas. Dahulu kita pernah menjadikan sagu sebagai makanan asas. Rumbia boleh ditanam oleh sesiapa sahaja dan menghasilkan sagu juga adalah proses yang mudah. Kita boleh hidup dengan sayur tepi rumah dan ikan dalam parit. Dengan kompleksnya makanan kita sekarang, kita tidak rasa kenyang kecuali dengan mentega, keju, rempah ratus yang pelbagai, sayuran dan buah-buahan import dan sebagainya. Kebergantungan kepada luar semakin tinggi dalam penyediaan makanan harian kita menyebabkan kita berdepan dengan banyak masalah di luar kawalan. Kehidupan asas yang ringkas akan menjadikan kadar survival kita lebih tinggi.

Begitulah sekadar lontaran dan perkongsian.

Wallahul Musta’an

Ustaz Muhammad Fauzi Asmuni
Presiden Ikatan Muslimin Malaysia (ISMA)


Sheikh Jarrah terus diganggu, alami ratusan pencerobohan setiap hari

BAITULMAQDIS, 14 Zulkaedah 1442H, Jumaat – Penceroboh haram Yahudi, yang dilindungi polis Israel, terus mengganggu penduduk Palestin di kawasan kejiranan Sheikh Jarrah di Baitulmaqdis dalam usaha memaksa mereka meninggalkan rumah.

Bercakap kepada agensi berita Safa, penduduk Sheikh Jarrah, Saleh Ziab mengatakan bahawa setiap hari rakyat Palestin diserbu penceroboh haram Yahudi dilindungi oleh polis pendudukan Israel.

Saleh berkata, pasukan pendudukan Israel mencegah rakyat Palestin daripada ‘duduk atau berdiri di depan kediaman mereka dan mengenakan sekatan ketat untuk keluar atau masuk ke kawasan kejiranan.’

Namun, katanya, pasukan itu membenarkan penceroboh haram Yahudi bersenjata berjalan bila-bila masa dan di mana sahaja mereka mahu melalui kawasan kejiranan.

“Malam tadi, kami dikejutkan dengan puluhan tentera Israel tiba-tiba menyerang rumah kami setelah memecahkan pintu dan menakut-nakutkan anak-anak kami.

“Pasukan Israel memeriksa rumah saya dengan alasan mencari pemuda yang melemparkan batu ke arah mereka… Mereka mengancam saya,” katanya.

Saleh mengatakan bahawa polis Israel menyerbu rumah Palestin setelah ada aduan palsu dari pihak penceroboh haram.

“Kawasan kejiranan ini mengalami ratusan pencerobohan setiap hari,” katanya, menegaskan bahawa pasukan pendudukan Israel memberi tekanan kepada rakyat Palestin untuk memaksa mereka meninggalkan rumah supaya dapat memberi ruang kepada penceroboh haram Yahudi.

Sheikh Jarrah telah dikepung oleh Israel sejak 18 Mei. Israel menghalang aktivis dan wartawan memasuki kawasan kejiranan itu.

“Saya tidak dapat melindungi rumah dan anak-anak saya dari pencerobohan mereka,” kata Saleh, menyeru usaha antarabangsa untuk melindungi mereka.

Jawatankuasa Syeikh Jarrah berkata: “Kami menyedari bahawa cubaan untuk menakut-nakutkan penduduk kejiranan oleh tentera dan penceroboh haram Israel bertujuan mendorong kami untuk meninggalkan rumah kami.

“Kami menekankan bahawa percubaan ini tidak akan berjaya, tetapi membuat kami lebih tabah,” katanya. – Agensi


Gempa bumi: Agong, Permaisuri zahir takziah kepada Maghribi

BANGI, 26 Safar 1445H, Selasa – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini menzahirkan ucapan takziah kepada seluruh keluarga mangsa korban gempa bumi di Maghribi, pada Jumaat lalu.

Turut menzahirkan ucapan takziah ialah Raja Permaisuri Agong, Tunku Azizah Aminah Maimunah Iskandariah.

Menurut catatan di Facebook rasmi Istana Negara, Seri Paduka berdua menzahirkan rasa dukacita di atas kehilangan ribuan nyawa dalam tragedi itu dan berharap seluruh keluarga mangsa sabar serta tabah menghadapi dugaan dan suasana sedih pilu ini.

“Seri Paduka Baginda berdua mendoakan agar roh-roh mangsa yang beragama Islam dicucuri rahmat oleh Allah SWT dan ditempatkan bersama orang yang beriman dan beramal soleh.

“Seri Paduka Baginda berdua turut menzahirkan ucapan takziah dan rasa simpati kepada Raja Mohammed VI, Kerajaan Maghribi dan rakyatnya atas musibah yang telah melanda dengan kehilangan nyawa ribuan rakyat dan kerosakan harta benda serta infrastruktur,” menurut Istana Negara.

Dalam tempoh kesedihan ini, Istana Negara memaklumkan, Seri Paduka berdua dan Malaysia bersolidariti dengan rakyat Maghribi serta mendoakan mangsa yang masih terperangkap di bawah runtuhan akibat tragedi itu dapat diselamatkan dengan segera dan yang tercedera dikurniakan kesembuhan.

Sehingga kini, dilaporkan angka kematian terus meningkat kepada 2,862 orang, manakala 2,500 yang lain cedera dalam gempa bumi dahsyat berukuran 6.8 magnitud.

Kejadian yang berlaku pada malam Jumaat itu memusnahkan banyak bangunan termasuk kerosakan pada bandar Marrakech, tapak Warisan Dunia UNESCO.


2 maut, 2 helikopter terhempas

KUALA LUMPUR, 22 Rabiulawal 1442H, Ahad – Dua helikopter terhempas dalam satu kejadian di Taman Melawati, Ampang, di sini kira-kira jam 12 tengah hari tadi.

Menurut jurucakap Bomba Selangor, dua disahkan maut setakat ini.

“Dalam kejadian itu dipercayai melibatkan empat mangsa iaitu satu perempuan dan tiga orang lelaki,” kata jurucakap itu. – Bernama


Israel serang lagi Damsyik

DAMSYIK, 2 Muharam 1444H, Khamis – Serangan peluru berpandu rejim haram Israel berhampiran ibu negara Syria, Damsyik membunuh dua askar serta menyebabkan beberapa kerosakan material.

Agensi berita negara SANA memetik sumber tentera berkata, kira-kira jam 12:25 pagi, musuh Israel melancarkan serangan udara dengan letupan peluru berpandu dari arah Bukit Golan Syria yang diduduki, menyasarkan beberapa tempat di sekitar Damsyik.

Katanya, pertahanan udara Syria dikerahkan menentang peluru berpandu Israel dan menembak jatuh sebahagian besar daripadanya.

Pemerhati Hak Asasi Manusia Syria (SOHR) – pemantau perang yang berpangkalan di Britain – berkata, sekurang-kurangnya tiga orang terbunuh.

Ketuanya, Rami Abdulrahman memberitahu al-Hadath TV bahawa serangan Israel membunuh dua anggota militia yang bersekutu dengan Iran dan seorang askar Syria.

Tentera Israel enggan mengulas mengenai perkara itu.

Israel telah bertahun-tahun melancarkan serangan terhadap apa yang disifatkannya sebagai sasaran berkaitan Iran di Syria, di mana pengaruh Iran telah berkembang sejak ia mula menyokong Presiden Bashar al-Assad dalam perang saudara yang bermula pada 2011. – Agensi


Pulau Pinang catat kadar kesuburan paling rendah pada 2018

GEORGE TOWN, 8 Zulhijjah 1441H, Rabu – Pulau Pinang merekodkan kadar kesuburan paling rendah dengan 1.3 anak bagi setiap perempuan berumur 15 hingga 49 tahun pada 2018, kata Ketua Perangkawan, Datuk Seri Dr Mohd Uzir Mahidin.

Beliau berkata, selain Pulau Pinang, tiga lagi negeri yang mencatatkan kadar kesuburan terendah di bawah paras penggantian 2.1 anak, ialah Sabah (1.4 anak), Kuala Lumpur (1.5 anak) dan Sarawak (1.6 anak).

“Secara puratanya jumlah kelahiran di Pulau Pinang ialah 60,000 kelahiran setahun. Kadar ini menunjukkan satu keseriusan kerana kita berada di bawah paras normal 2.1 anak,” katanya kepada pemberita selepas majlis pelancaran Banci Penduduk dan Perumahan 2020 peringkat Pulau Pinang oleh Ketua Menteri Chow Kon Yeow, di sini hari ini.

Menurut Mohd Uzir, isu itu akan membawa situasi yang menyaksikan warga produktif semasa perlu menanggung warga tua untuk jangka masa yang panjang, berikutan kekurangan generasi pelapis untuk berkongsi tanggungjawab tersebut.

Beliau juga berkata, secara keseluruhan, kadar kesuburan di Malaysia menurun pada 2018 iaitu daripada 1.9 anak bagi perempuan berumur 15 hingga 49 tahun pada 2017, kepada 1.8 anak.

Beliau berkata, penurunan kadar kesuburan itu juga menyumbang kepada kebergantungan negara pada sumber tenaga kerja asing.

“Kelahiran ini bergantung juga kepada perkahwinan. Kalau perkahwinan pada usia lanjut biasanya tahap kesuburan semakin berkurangan. Di negeri-negeri maju ini penduduknya lebih fokus kepada karier, pelajaran dan sebagainya … tahap perkahwinan itu semakin lewat. Jadi, kadar kelahiran itu semakin berkurangan. Empat negeri ini antara negeri yang menua,” katanya.

Menurutnya, Kelantan dan Terengganu adalah negeri yang mencatatkan kadar kesuburan tertinggi pada 2018 dengan masing-masing merekodkan 3.0 dan 3.1 anak. – Bernama


Pahlawan Mat Kilau dinobat Tokoh Maal Hijrah Pahang

KUANTAN, 1 Muharram 1444H, Sabtu – Tokoh sejarah dan pahlawan Pahang Mat Kilau dinobatkan sebagai Tokoh Maal Hijrah Pahang pada sambutan peringkat negeri yang berlangsung di Dewan Jubli Perak Sultan Haji Ahmad Shah di sini hari ini.

Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah berkenan menyampaikan anugerah itu kepada cucu pahlawan tersebut Mohd Alhamadi Abu Bakar yang menerima wang tunai RM10,000, trofi dan sijil.

Mohd Alhamadi, 56, yang merupakan seorang pendidik melahirkan rasa syukur dan terharu terhadap kerajaan negeri Pahang kerana memberikan pengiktirafan tersebut kepada datuknya dan berharap ia terus meningkatkan semangat juang keluarga serta orang ramai untuk mengembangkan syiar Islam.

“Perjuangan Mat Kilau adalah atas dasar agama… perjuangan menentang Inggeris bersama ayahnya Tok Gajah dan Datuk Bahaman adalah disebabkan kuasa penjajah yang hendak masuk ke Pahang dan memperkenalkan sistem pemerintahan Inggeris.

“Maka disebabkan itu, Mat Kilau dan rakan-rakannya bangkit bangun melawan demi menegakkan Islam di Pahang,” katanya semasa ditemui pemberita selepas tamat majlis sambutan yang bertemakan ‘Keluarga Malaysia Pemangkin Kemakmuran’ itu.

Turut berangkat ke majlis itu ialah Tengku Panglima Raja Kol Tengku Amir Nasser Ibrahim Shah dan turut disertai barisan pentadbiran negeri diketuai Menteri Besar, Datuk Seri Wan Rosdy Wan Ismail dan Mufti Pahang, Datuk Seri Dr Abdul Rahman Osman.

Mat Kilau atau nama sebenarnya Muhammad Khatib Rasu Abd Salam dijaga ibu bapa Mohd Alhamadi selama kira-kira 30 tahun sebelum beliau meninggal dunia pada 16 Ogos 1970 pada usia 104 tahun. Semasa itu Mohd Alhamadi berumur sekitar lima tahun.

Mohd Alhamadi berkata, datuknya yang mesra dipanggil ‘Aki Kilau’ juga menjadikan zikir dan bacaan surah Al-Ikhlas sebagai amalan setiap hari yang kini diwarisi ahli keluarga serta ahli seni silat tapak suci warisan Mat Kilau.

Menyifatkan dirinya sebagai ‘hanya wakil penerima anugerah itu’, Mohd Alhamadi berkata, wang tersebut akan digunakan sebaiknya bagi menambah baik galeri Mat Kilau di sini, yang diusahakannya sendiri sejak tahun 2016 dan persatuan seni silat tersebut.

Sementara itu, berdasarkan kenyataan jawatankuasa induk dan pelaksana sambutan, Mat Kilau yang merupakan anak jati Kampung Kedondong, Pulau Tawar di Jerantut berpengetahuan luas dalam agama dan pernah belajar agama daripada tokoh agama dan ulama tersohor.

Antaranya ialah Mufti Pahang pertama Uthman Senik, ulama Sayyid Abdul Rahman Sayyid Muhammad Al-Idrus atau lebih dikenali sebagai Tokku Paloh dan Haji Abdul Rahman Limbong di Terengganu semasa beliau bersembunyi di negeri tersebut.

Selain itu, Mat Kilau juga pandai mengaji al-Quran, berzanji, berdikir maulud dan berdikir rebana yang turut dikenali sebagai Dikir Pahang serta handal dalam ilmu persilatan. – Bernama


Kenaikan OPR bakal jejas sosio ekonomi rakyat

KUALA LUMPUR, 5 Zulhijjah 1443H, Selasa – Bank Negara Malaysia digesa untuk tidak menaikkan Kadar Dasar Semalaman (OPR) kerana ia akan memberi implikasi yang besar kepada sosio ekonomi rakyat, sekali gus menjejaskan pertumbuhan ekonomi negara secara keseluruhan.

Pakar Ekonomi, Profesor Datuk Dr Shazali Abu Mansor berkata, mengekalkan OPR pada kadar semasa iaitu 2.0 peratus merupakan satu tindakan yang penting berikutan negara sedang dilanda inflasi di tengah-tengah kenaikan harga pelbagai barangan isi rumah.

“Menaikkan kadar faedah di waktu ini bukan langkah yang tepat bagi membendung inflasi kerana ia berlaku bukan disebabkan peningkatan ‘aggregate demand’, tetapi disebabkan oleh gangguan dalam kitaran penawaran.

“Situasi di negara kita sekarang bukan disebabkan keghairahan orang untuk berbelanja, jadi tidak tepat jika kita hendak naikkan kadar faedah.

“Kos pengeluaran barangan juga akan meningkat. Dengan keadaan sukar sekarang ini, kenaikan harga barang sudah tentu membebankan rakyat dan akhirnya mengurangkan kuasa beli mereka,” katanya kepada Bernama hari ini.

Dr Shazali yang juga Timbalan Naib Canselor Penyelidikan dan Pengajian Siswazah, Kolej Universiti i-CATS berkata kenaikan OPR akan turut memberi kesan kepada kadar pinjaman peminjam dengan bayaran ansuran bulanan yang semakin tinggi.

Susulan itu, aliran tunai sama ada peniaga atau persendirian yang mempunyai pinjaman daripada institusi kewangan akan terjejas, katanya.

Beliau turut berkata peningkatan OPR akan memberi risiko kepada pertumbuhan pelaburan dalam negara.

“Peningkatan OPR akan menyukarkan pelabur membuat pelaburan baharu memandangkankan ‘cost of fund’ meningkat.

“Dengan keadaan iklim pelaburan yang lembab ketika ini, peningkatan OPR tidak membantu pelabur,” jelas beliau.

Semalam, penyedia penyelidikan ekonomi Moody’s Analytics menjangkakan BNM menaikkan OPR sebanyak 25 mata asas kepada 2.25 peratus.

Mesyuarat Dasar Monetari (MPC) keempat BNM berlangsung selama dua hari bermula hari ini dan pendirian dasar monetari akan diumumkan esok. – Bernama


Saman Anwar-Sanusi urusan peribadi

ALOR SETAR, 20 Jamadilawal 1444H, Khamis – Isu saman antara Menteri Besar, Datuk Seri Muhammad Sanusi Md Nor dengan Perdana Menteri, Datuk Seri Anwar Ibrahim adalah hal peribadi yang tidak akan menjejaskan hubungan antara kerajaan negeri dan Persekutuan.

Muhammad Sanusi berkata, tindakan Anwar mengemukakan saman terhadapnya adalah urusan peribadi kedua-dua mereka dan tiada kena-mengena dengan hubungan kerajaan negeri serta Persekutuan.

“Kes saman itu antara Anwar Ibrahim dengan Sanusi. Kes saman tidaklah merenggangkan hubungan kerajaan negeri dan Pusat.

“Jadi saya tidak meletakkan itu sebagai satu asbab kepada punca pemisahan,” katanya seperti dipetik media tempatan, hari ini.

Bagaimanapun, Muhammad Sanusi menyifatkan suatu tindakan tidak profesional sekiranya Anwar menggunakan isu terbabit untuk menganaktirikan Kedah.

“Tak perlu, itu hal dia dan saya, kalau dia ambil hal itu untuk menganaktirikan kita, saya rasa dia ‘koyak’ la. Panas tak pa, jangan koyak,” katanya.

Terdahulu, Anwar memfailkan saman terhadap Muhammad Sanusi berhubung ucapan berbaur fitnah dalam satu kempen ceramah ‘Jelajah PN Best Tambun’.

Anwar, 75, yang juga plaintif memfailkan saman itu di Mahkamah Tinggi Alor Setar, Kedah dengan menamakan Muhammad Sanusi, 48, sebagai defendan tunggal.

Berdasarkan pernyataan tuntutan, Anwar mendakwa pada 13 November lalu, Muhammad Sanusi telah memberi ucapan pilihan raya pada ceramah itu sebagai menyokong calon PN bagi Parlimen Tambun, Datuk Seri Ahmad Faizal Azumu dengan ratusan pengunjung menghadiri ceramah itu.


Kita raya dengan gembira, Palestin raya darah di muka

APA perasaan kita?

Sempena Aidilfitri kali ini, saya dan juga barisan kepimpinan BERJASA mengambil kesempatan untuk mengucapkan Selamat Hari Raya, maaf zahir dan batin.

Apa pun keadaan kita, marilah kita bersyukur ke hadrat Allah kerana telah berjaya melaksanakan ibadah puasa Ramadan dan menghidupkan Ramadan dengan ubudiah kita kepada Allah.

Jangan kita lupa saudara seakidah kita di Palestin yang kini sedang menggadaikan nyawa mereka demi maruah ummah Islam seluruhnya. Masjid Al-Aqsa bukan masjid rakyat Palestin, tapi masjid kita semua seluruh dunia.

Kita hari ini mungkin tersekat dengan sekatan rentas daerah dan negeri, mereka tersekat dengan bom di sana sini.

SELAMAT HARI RAYA AIDIL FITRI, MAAF ZAHIR DAN BATIN

Ustaz Hj Zamani Ibrahim
Presiden BERJASA


230 individu ingkar PKPP ditahan semalam: Ismail Sabri

KUALA LUMPUR, 21 Zulhijjah 1441H, Selasa – Seramai 230 individu ditahan atas kesalahan ingkar arahan Perintah Kawalan Pergerakan Pemulihan (PKPP) pada Isnin, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, daripada jumlah itu, 13 direman manakala 215 individu lagi dikenakan kompaun, kerana terbabit dalam aktiviti kehadiran orang ramai yang menyukarkan penjarakan fizikal.

“Polis telah membuat 65 sekatan jalan raya dan memeriksa 27,200 kenderaan, bagi mengekang kemasukan pendatang asing tanpa izin dan menahan dua individu atas kesalahan imigresen, katanya dalam kenyataan perkembangan Perintah Kawalan Pergerakan Pemulihan (PKPP), yang masuk hari ke-63 hari ini.

Mengenai kuarantin wajib katanya, seramai 9,498 individu telah pulang ke tanah air melalui pintu masuk sempadan antarabangsa sejak 24 Julai lepas sehingga semalam, dan ditempatkan di 58 hotel dan lima Institut Latihan Awam (ILA).

“Daripada jumlah itu, seramai 20 individu telah dihantar ke hospital untuk rawatan dan 1,896 telah didiscaj dan dibenarkan pulang.

“Mereka telah pulang dari 31 negara, antaranya, Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu (UAE), Jepun, dan Iran.

Beliau berkata, polis juga telah memeriksa 1,445 individu yang sedang menjalani kuarantin wajib di rumah semalam dan sembilan daripadanya diambil tindakan, kerana gagal patuh prosedur operasi standard (SOP).

Sementara itu, Ismail Sabri berkata, Kementerian Perdagangan Dalam Negeri dan Hal Ehwal Pengguna (KPDNHEP) membuat pemantauan harian ke atas 12 jenis bekalan barangan di 757 premis perniagaan, termasuk peruncit (562), pemborong (166) dan pengilang (29).

“Pegawai penguatkuasa KPDNHEP juga telah melakukan 1,731 pemeriksaan khas Pematuhan SOP PKPP dan mendapati 1,684 premis mematuhi SOP, 44 premis diberi nasihat kerana tidak patuh SOP dan tiga premis pula diberi amaran kerana tidak patuh SOP,” jelasnya.

Berhubung Ops Sanitasi Awam pula katanya, sebanyak 13 operasi meliputi 12 zon (termasuk lima zon kuning) di Sabah, Selangor, Pahang, Sarawak, Perlis, Kedah dan Kuala Lumpur dilakukan semalam. -Bernama


7 kekurangan Belanjawan 2021

RAMAI yang telah memberikan komentar positif terhadap Belanjawan Negara 2021 yang telah dibentangkan Jumaat lalu.

Maka tidak perlulah saya ulang.

Saya lebih berminat untuk mengulas dari aspek penambahbaikan yang perlu dilakukan, bukan sahaja bagi Belanjawan 2021, tetapi beberapa kelemahan ini saya perhatikan telah berlaku sejak dahulu lagi:

1) Belanjawan terlalu memberikan fokus kepada aspek material, namun pembangunan modal insan seakan dipandang sepi.

Satu contoh mudah ialah dalam bidang teknologi, pelbagai inisiatif diberikan seperti kredit komunikasi (RM180 untuk B40), Program Jaringan Prihatin (RM1.5 bilion) dan Jendela (RM42 juta) bagi memastikan ketersambungan rakyat terutama golongan berpendapatan rendah.

Namun, pengisiannya bagaimana?

Kempen kesedaran penggunaan internet yang berhemah siapa yang bertanggungjawab? Apa jaminan semua fasiliti digital ini tidak akan disalahguna untuk tujuan negatif?

Tanpa dana untuk pembangunan dalam aspek insaniah, teknologi bakal menjadi pisau yang membunuh, bukan bermanfaat bagi penggunanya.

2) Hal ehwal agama Islam sebagai agama persekutuan dengan penganut yang majoriti sepatutnya mendapat peruntukan yang lebih besar.

Ini adalah kerana ia memberikan kesan terus terhadap pembangunan modal insan yang saya sebutkan dalam isi nombor 1 di atas.

Ternyata, dana RM1.4 bilion, elaun bulanan guru takmir dan sagu hati kepada imam/bilal/siak dan guru KAFA adalah amat tidak memadai.

Tambahan pula, tiada bantuan khas yang menyasarkan khusus sekolah agama, tahfiz dan institusi yang bakal melahirkan cendiakawan serta ulama terkemuka di Malaysia.

Begitu juga tidak dinyatakan bantuan khas kepada badan bukan kerajaan (NGO) terutama NGO Islam yang saban tahun bertungkus lumus melakukan pelbagai inisiatif kebajikan masyarakat dan program pembangunan jati diri, dengan hanya berbekalkan wang saku ahli-ahli sendiri yang tidak seberapa

3) Lebih mengecewakan peruntukan yang diberikan kepada Kementerian Belia dan Sukan (KBS) juga adalah sangat rendah dan lebih terfokus kepada pembangunan sukan seperti infrastruktur sukan (RM103 juta), pembangunan sukan prestasi tinggi dan e-sport (RM55 juta) dan Skim Tekun Sukan (RM20 juta).

Namun tiada langsung belanjawan yang dikhususkan untuk pembangunan jati diri dan pemulihan anak muda, padahal negara sedang bergelut dengan barah keruntuhan akhlak, salahlaku seks dan jenayah juvana yang amat meruncing.

Adakah e-Wallet berjumlah RM50 hanyalah gula-gula untuk pancing undi anak muda?

4) ‘Sin Tax’ hanya memberikan fokus terhadap rokok tetapi bagaimana dengan arak, dadah, perjudian dan pornografi?

Tidak langsung dinyatakan apa-apa dana atau polisi yang akan digunakan untuk mengekang elemen paling kejam yang menjahanamkan negara ini

5) Makanan segera dan minuman ringan yang sebenarnya termasuk dalam kategori Sin Tax juga tidak disentuh, padahal ia merupakan antara faktor utama Malaysia mencatatkan kadar obesiti yang tinggi di kalangan negara-negara dunia.

Jika pemimpin dan rakyat tidak sihat, apa makna kemajuan infrastruktur dan kekayaan ekonomi negara?

RM 19 juta untuk Agenda Kesihatan Nasional di bawah KBS adalah bagus, tetapi mencegah dalam aspek pemakanan adalah lebih efektif dari pelbagai inisiatif kesukanan yang lain.

6) Belanjawan Pendidikan yang merupakan antara yang terbesar berjumlah RM50.4 bilion juga banyak tertumpu kepada aspek infrastruktur, teknologi digital, bantuan kewangan, simpanan, latihan dan pemakanan.

Persoalannya adakah semua ini akan membantu menyelesaikan masalah utama pendidikan negara seperti isu bebanan kerja dan penempatan guru, isu disiplin murid, sistem penilaian, silibus bersepadu yang merangkumi akhlak dan cara hidup Islam serta banyak lagi.

7) Antara lain yang menarik minat saya ialah belanjawan sebanyak RM16 bilion yang diperuntukkan kepada Kementerian Pertahanan dan RM2.3 bilion untuk penyelenggaraan kelengkapan Angkatan Tentera Malaysia (ATM).

Semua maklum saban tahun memang jumlah yang besar diperlukan bagi peralatan pertahanan yang amat penting bagi menjamin kestabilan dan kedaulatan negara.

Persoalannya, adakah jumlah ini ‘justified’ atau negara kita terpaksa menanggung beban penyelenggaraan yang tinggi disebabkan peralatan lama yang ketinggalan serta kekurangan pakar tempatan untuk diupah?

Ketika kita mampu membangunkan teknologi cecair Formula1 yang diiktiraf dunia, pelan serta perancangan yang sama perlu dibangunkan dalam teknologi pertahanan demi kemaslahatan Malaysia.

Ir Lukman Al Hakim Muhammad
Ahli Jawatankuasa Pusat Ikatan Muslimin Malaysia (ISMA)


Tiada keistimewaan kepada Gotabaya Rajapaksa di Singapura

SINGAPURA, 4 Muharram 1444H, Selasa – Bekas Presiden Sri Lanka, Gotabaya Rajapaksa tidak diberikan sebarang keistimewaan, imuniti atau hospitaliti oleh kerajaan Singapura.

Dalam jawapan bertulis kepada soalan dari Ahli Parlimen Gerald Giam (WP-Aljunied) mengenai Rajapaksa di Singapura, Menteri Luar, Vivian Balakrishnan berkata, secara umumnya, kerajaan Singapura tidak memberikan keistimewaan, imuniti dan hospitaliti kepada bekas ketua negara atau ketua kerajaan.

Rajapaksa mendarat di Singapura pada 14 Julai, sehari selepas melarikan diri dari negaranya yang dilanda krisis melalui Maldives dan berikutan kebangkitan rakyat sehingga memaksa beliau meletakkan jawatan sebagai presiden.

Minggu lalu, jurucakap Kabinet Sri Lanka berkata, bekas presiden itu tidak berselindung dan akan dilayan sesuai dengan statusnya sekembalinya ke Sri Lanka.

Beliau meletakkan jawatan sejurus selepas tiba di Singapura, dan bekas Perdana Menteri, Ranil Wickremesinghe mengangkat sumpah sebagai presiden kira-kira seminggu kemudian. – Agensi


Anwar patut gantung tugas King Sing hingga siasatan selesai

BANGI, 14 Zulhijjah 1444H, Isnin – Datuk Seri Anwar Ibrahim dilihat masih belum mengambil sebarang tindakan terhadap Datuk Seri Tiong King Sing meskipun sudah hampir lima hari Menteri Pelancongan, Seni dan Budaya itu terbabit dalam kekecohan di Lapangan Terbang Antarabangsa Kuala Lumpur (KLIA).

Ahli Parlimen Pasir Mas, Ahmad Fadhli Shaari menegaskan, tindakan yang sepatutnya Perdana Menteri lakukan adalah menggantung tugas menteri yang menerobos masuk ke ruang keselamatan KLIA itu, sehingga siasatan selesai.

“Kerja-kerja terjah ke ruang kerja Imigresen ini bukan kerja seorang menteri apa lagi melabelkan pegawai sebagai menerima rasuah.

“Jika ada bukti, serahkan sahaja kepada Suruhanjaya Pencegahan Rasuah Malaysia (SPRM), semua agensi di bawah kerajaan, siasatlah dan buatlah pendakwaan. Bukannya terjah tak hormat pegawai seperti itu,” katanya menerusi hantaran di Facebook beliau, hari ini.

Ahmad Fadhli bagaimanapun yakin Anwar tidak akan bertindak ke atas King Sing yang mendakwa wujud budaya rasuah dan penyalahgunaan kuasa kronik oleh segelintir pegawai Imigresen di pintu masuk negara.

“Apa yang PM akan lakukan ialah, ‘..kita serahkan kepada pihak berkuasa, hormat tatakelola, hormat wewenang…’ sambil buat lawatan dan selfie manakala menteri pun bebas seperti tiada apa-apa yang salah.

“Lihat sahaja isu menteri di Kementerian Sumber Manusia (KSM), begitulah kaedah pentadbiran kerajaan sembang hari ini,” katanya dipercayai merujuk kepada skandal rasuah isu pengambilan pekerja asing membabitkan pegawai KSM.


Shahidan Kassim nekad lawan habis-habisan calon BN di Arau

BANGI, 8 Rabiulakhir 1444H, Khamis – Datuk Seri Shahidan Kassim akhirnya sah menjadi calon Perikatan Nasional (PN) dan bakal menentang calon Barisan Nasional (BN) pada Pilihan Raya Umum ke-15 (PRU15).

Pengerusi PN negeri, Mohd Shukri Ramli berkata, pencalonan tersebut mendapat restu daripada PN Pusat.

Beliau diyakini dapat memberi kekuatan kepada parti berkenaan mendapatkan kemenangan di Parlimen Arau, katanya.

“Pengumuman rasmi mengenai penyertaan Shahidan akan berlangsung dalam majlis memperkenal calon PN Perlis di Kompleks PAS Kangar, malam ini.

“Penyertaan Shahidan itu secara tidak langsung memberi kelebihan tambahan kepada PN bukan sahaja di Arau tetapi Perlis secara keseluruhan,” katanya.

Sementara itu, Shahidan menegaskan beliau nekad melawan habis-habisan calon yang dikemukakan BN, Datuk Rozabil Abd Rahman dan berharap semua pengundi memberikan sokongan kepadanya.

“Bukan sahaja penyokong PAS dan Parti Pribumi Bersatu Malaysia (Bersatu) sokong saya, saya nak UMNO juga sokong saya. Ini kerana semua gerak kerja di Arau, saya yang atur selama ini daripada A sampai Z.

“Tiba-tiba tolak macam itu sahaja, ambil pula bukan jawatankuasa bahagian, orang luar.

“Di Arau ini akan menjadi model Muafakat Nasional. Insya-Allah selain Parlimen Arau, empat kerusi DUN dalam tangan dan satu lagi DUN tunggu,” katanya.

Kelmarin, Pengerusi BN, Datuk Seri Ahmad Zahid Hamidi menggugurkan nama Shahidan untuk bertanding di kerusi Parlimen Arau dan menggantikan dengan Rozabil sebagai calon di kawasan tersebut.


Rafizi dakwa kerjasama PAS-Bersatu takkan bertahan

SHAH ALAM, 16 Muharam 1445H, Khamis – Sokongan pengundi terhadap gabungan Pakatan Harapan (PH) dan Barisan Nasional (BN) di Selangor, Negeri Sembilan dan Pulau Pinang ketika ini berada di tahap terbaik, kata Timbalan Presiden PKR, Rafizi Ramli.

Beliau berkata kesimpulan itu dibuat berdasarkan maklumat daripada pelbagai sumber serta laporan dari lapangan yang diterimanya sekali gus menafikan dakwaan bahawa tiga negeri yang ditadbir PH itu akan tumbang selepas Pilihan Raya Negeri (PRN) sebagaimana diuar-uarkan Perikatan Nasional (PN).

“Saya berani katakan kejatuhan Kerajaan Perpaduan selepas PRN seperti yang digula-gulakan pimpinan PN kepada penyokong mereka tidak akan berlaku kerana laporan yang kita terima adalah sebaliknya,” katanya ketika berkempen pada Jelajah Perpaduan sempena PRN Selangor di Sungai Kandis, dekat sini, malam tadi.

Pemimpin PN dalam ceramah mereka sepanjang kempen PRN memberi gambaran bahawa kerajaan PH-BN akan tumbang sekiranya gabungan PAS dan Bersatu itu berjaya merampas dua negeri di bawah penguasaan PH iaitu Selangor dan Negeri Sembilan pada PRN kali ini.

Dalam pada itu, Rafizi membayangkan kerjasama PAS dan Bersatu dalam PN tidak akan bertahan berdasarkan pengalaman PKR pernah bekerjasama dengan kedua-dua parti berkenaan.

PRN Selangor yang akan berlangsung oserentak dengan Kedah, Pulau Pinang, Kelantan, Terengganu dan Negeri Sembilan pada 12 Ogos ini bakal menyaksikan seramai 3,747,057 pengundi berdaftar layak mengundi bagi menentukan wakil rakyat di 56 kerusi yang dipertandingkan. – Bernama


Digugur jadi calon, Annuar Musa ‘kunci mulut’ tak mahu lukakan rakan pimpinan

Oleh Athirah Huda Zalhe

BANGI, 15 Rabiulakhir 1444H, Khamis – Tan Sri Annuar Musa mengambil pendirian mengunci mulut daripada mengulas mengenai isu penggugurannya sebagai calon Barisan Nasional (BN) pada Pilihan Raya Umum Ke-15 (PRU15).

Bekas Ahli Parlimen Ketereh itu berkata, beliau tidak mahu memanjangkan lagi perpecahan dan perbezaan pendapat, apatah lagi ketika musim kempen pilihan raya.

Justeru, beliau menegaskan untuk tidak membuat sebarang kenyataan yang akan merugikan UMNO-BN, termasuk melukakan rakan pimpinan di dalam parti berkenaan.

Menurut Annuar, sekiranya pengguguran yang diputuskan oleh pucuk pimpinan adalah demi kebaikan dan kepentingan parti, maka beliau terbuka dan sedia menerima.

“Ya, kalau untuk kepentingan parti maka ahli-ahli parti kenalah reda sebab ia dilakukan untuk kebaikan parti.

“Jika keputusan menggugurkan saya adalah untuk kebaikan parti, jadi saya reda dan terima sebab perjuangan parti itu lebih penting daripada kita sendiri.

“Mudah-mudahan dengan digugurkan saya, parti berjaya,” katanya dalam temubual Kerusi Panas di TV Pertiwi, malam ini.

Ditanya mengenai tindakan beberapa pemimpin UMNO yang digugurkan bertanding atas tiket parti lain, Annuar berkata, keputusan itu bergantung pada individu terbabit.

Bagaimanapun, beliau menegaskan prinsipnya akan terus setia dengan UMNO-BN dan tidak berhasrat untuk menyertai mana-mana parti lain.

“Saya merasakan rosak seorang lebih baik daripada rosak perjuangan.

“Saya juga merasakan biarlah saya menjadi orang kecil dalam perjuangan dan bahtera yang selamat daripada cuba menjadi orang besar dan kemudian tebuk perahu dan bahtera yang tidak selamat.

“Sebab parti ini adalah untuk rakyat, untuk masyarakat bukan individu. Parti bukan tempat untuk mencari kekayaan, gelaran dan pangkat, itu pada saya, orang lain saya tidak tahu,” katanya.

Annuar tidak bertanding pada Pilihan Raya Umum ke-15 (PRU15) kali ini selepas tidam disenaraikan dalam calon Barisan Nasional (BN).

Kerusi Parlimen Ketereh itu akan diisi oleh Marzuani Ardila yang juga Ketua Puteri UMNO Bahagian Ketereh.


Tanah runtuh: PM arah misi mencari dan menyelamat dilakukan secara rapi

BANGI, 21 Jamadilawal 1444H, Jumaat – Perdana Menteri mengarahkan agar misi mencari dan menyelamat mangsa tanah runtuh di tapak perkhemahan Father’s Organic Farm di Jalan Genting-Batang Kali, dijalankan secara rapi dan sistematik oleh semua jabatan kerajaan.

Datuk Seri Anwar Ibrahim berkata, beliau mendapat maklumat daripada Menteri Pembangunan Kerajaan Tempatan, Menteri Sumber Asli, Alam Sekitar dan Perubahan Iklim serta Menteri Besar Selangor berkait misi mencari dan menyelamat mangsa insiden itu.

“Saya telah mengarahkan agar misi mencari dan menyelamat dijalankan secara rapi dan sistematik oleh semua jabatan kerajaan,” katanya dalam satu kenyataan, hari ini.

Pada masa sama, Anwar berkata, beliau dimaklumkan bahawa menteri-menteri terbabit akan turun ke lokasi pada pagi ini.

“Namun, saya menasihatkan mereka agar tidak mengganggu kerja-kerja mencari dan menyelamat.

“Mohon doa rakyat Malaysia agar misi ini dapat dipermudahkan dan saya sendiri akan turun ke lokasi malam ini,” katanya.

Maklumat dikemaskini Agensi Pengurusan Bencana Negara (NADMA) menerusi hantaran di Twitter setakat jam 9.15 pagi tadi, memaklumkan seramai 92 mangsa telah ditemui.

Hasil siasatan mendapati 53 mangsa yang ditemui selamat, tujuh cedera dan lapan mangsa meninggal dunia.

Sehingga kini operasi mencari dan menyelamat (SAR) masih diteruskan.


Kewujudan Tun M tak gugat peranan anak muda GTA

BANGI, 16 Muharram 1444H, Ahad – Keberadaan Tun Dr Mahathir Mohamad sebagai ‘orang lama’ bagi dunia politik tidak sesekali menundukkan peranan anak muda dalam Gerakan Tanah Air (GTA).

Sebaliknya, pengalaman yang dimiliki tokoh negara berusia 97 tahun itu akan diambil dan digunapakai untuk meneruskan legasi serta agenda yang digariskan sebelum ini bagi memimpin Malaysia.

Demikian jelas Ketua Pemuda BERJASA, Ustaz Fahmi Bazlan sebagai menjawab beberapa tuduhan dan naratif tidak tepat yang dibawa oleh masyarakat khususnya anak muda berkenaan GTA.

“(Mereka mendakwa) tiba-tiba kelibat Tun Mahathir wujud seolah-olah tidak nampak di mana mudanya (GTA). Pertamanya, kita kena ingat tiada yang muda jika tiada yang tua.

“Itu adalah lumrah alam, maksudnya tiada junior kalau tiada senior. Memang pengalaman penting, begitu juga orang-orang berpengalaman termasuk Tun Mahathir sendiri ia sangat diperlukan oleh anak muda,” katanya.

Beliau berkata, untuk menegakkan sebuah negara berdaulat yang gah dengan tamadun dan peradabannya mestilah membawa legasi atau warisan.

“Kalau sebuah keluarga mereka perlukan harta pusaka, ia datang dari mana kalau bukan keluarga, ibu ayah dan datuk nenek.

“Mana mungkin seorang anak muncul dalam hidup sudah ada harta, ada kemahiran dan pengalaman. Tidak akan ada generasi sebegitu yang datang mewarisi negara yang datang sedia ada untuk mereka,” katanya.

Katanya, kesemua yang dinikmati anak muda hari ini adalah datang daripada perjuangan serta pengorbanan ‘orang lama’.

Fahmi berkata, anak muda di dalam GTA bukanlah berfungsi menanggung kesilapan dan kesalahan orang lama, tetapi berperanan mengambil pengalaman mereka dan meneruskan legasi itu.

“Untuk kita mewarisi kepimpinan negara pada masa akan datang khususnya anak muda, ia perlu mewarisi sekali legasi dan juga misi objektif dan agenda yang jelas seperti Tun Mahathir gariskan sebelum ini meninggalkan visi wawasan 2020.

“Kalau kita di BERJASA, Malaysia Unggul 2040 dan Orde Baru Islam 2121. Itu adalah satu legasi, objektif besar yang digariskan oleh orang berpengalaman untuk digalas oleh anak muda,” katanya.

BERJASA kini berada dalam GTA, ia termasuk Pejuang, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Gerakan itu dijangka bertanding di 120 kerusi Parlimen dan Dewan Undangan Negeri (DUN) pada PRU15, di semua kerusi majoriti Melayu dan yang ditandingi UMNO, khususnya di Semenanjung Malaysia.

GTA berhasrat membina semula negara demi kelangsungan kuasa orang Melayu.


Russia-Ukraine tukar banduan secara besar-besaran

KYIV, 21 Rabiulawal 1444H, Selasa – Moscow dan Kyiv telah melaksanakan pertukaran banduan secara besar-besaran membabitkan 218 tahanan termasuk 108 wanita Ukraine.

Ketua Pejabat Presiden Ukraine Andriy Yermak berkata, pertukaran berkenaan turut melibatkan 12 orang awam yang dibebaskan semalam.

“Satu pertukaran tawanan perang secara besar-besaran telah dilakukan hari ini.

“Kami juga membebaskan 108 wanita dan merupakan pertukaran pertama melibatkan tahanan wanita,” katanya Yermak menerusi Telegram.

Seramai 37 wanita telah ditahan selepas tentera Russia menawan bandar Mariupol, Mei lalu, sebuah kawasan pelabuhan di Laut Azov, tenggara negara tersebut.

Menerusi imej yang dikeluarkan menyaksikan puluhan wanita yang menjadi tahanan menuruni sebuah bas ketika proses pembebasan.

Tahanan paling tua adalah seorang wanita berusia 61 tahun manakala paling muda adalah wanita berusia 21 tahun, kata penyelaras ibu pejabat untuk rawatan banduan peperangan.

Sementara itu, Kementerian Pertahanan Russia mengesahkan pertukaran banduan melibatkan 110 penduduk Russia yang dibebaskan termasuk 72 pelaut yang ditahan sejak Februari lalu.

Kesemua akan diterbangkan ke Moscow dan diberikan bantuan perubatan dan kaunseling.

Dalam pada itu, Kementerian Dalam Negeri Ukraine pula menjelaskan beberapa wanita yang dibebaskan adalah tahanan yang dipenjara sejak 2019 selepas ditahan pihak berkuasa pro-Moscow di wilayah timur negara tersebut. – Agensi


MIC yakin kekal tanding 9 kerusi Parlimen, 18 DUN tradisi pada PRU15

BANGI, 15 Zulhijjah 1442H, Ahad – MIC yakin kepimpinan Barisan Nasional (BN) akan memberikan parti itu peluang untuk bertanding di sembilan kerusi Parlimen dan 18 kerusi Dewan Undangan Negeri (DUN) pada Pilhan Raya Umum ke-15 (PRU15).

Naib Presiden MIC, Datuk C. Sivarrajh mendakwa, semua kerusi Parlimen dan DUN itu adalah kawasan tradisi yang diberikan BN dalam PRU sebelum ini.

Malah, beliau turut yakin MIC berpeluang diberikan beberapa lagi kerusi tambahan yang didakwanya berpotensi menang berdasarkan tahap sokongan dan demografi penduduk di kawasan terbabit.

Sivarrajh berkata, perkara itu adalah antara inti pati perbincangan yang sudah berlaku di dalam kepimpinan parti berkenaan.

“(Secara tradisi kita akan bertanding sembilan kerusi Parlimen dan 18 DUN dan kali ini kita akan kekalkan (kerusi itu) dan mungkin minta lebih kerusi yang kita rasa boleh menang.

“(Ini kerana) tak guna juga kalau minta kerusi banyak tapi tak boleh menang, pun rugi… sebab tak ada wakil daripada parti di peringkat kerajaan, itu salah satu faktor yang telah kami bincang dan diperhalusi di peringkat kepimpinan,” katanya seperti dilapor Astro Awani.

Sivarrajh mendakwa, parti itu masih mendapat keyakinan dan sokongan dalam kalangan orang India khususnya membabitkan golongan muda.

Katanya, wakil-wakil MIC juga mampu menjadi alternatif bagi menggantikan pimpinan Pakatan Harapan (PH) termasuk di Kedah, sekiranya dipilih sebagai calon dalam PRU akan datang.


Sultan Selangor mahu sidang DUN berlangsung tertib

SHAH ALAM, 4 Rabiulakhir 1445H, Khamis – Sultan Selangor, Sultan Sharafuddin Idris Shah mahu suasana perdebatan ketika sidang Dewan Undangan Negeri (DUN) itu berlangsung dengan tertib dan mengikut peraturan, tanpa dicemari penggunaan bahasa kasar dan tidak sopan serta perangai yang boleh dianggap sebagai tidak bertamadun.

Baginda bertitah demikian ketika berkenan menerima menghadap Speaker DUN Selangor yang baharu, Lau Weng San di Istana Bukit Kayangan, di sini, semalam.

Menurut Facebook Selangor Royal Office, pada pertemuan itu, Sultan Selangor bertitah agar Lau meneruskan kesinambungan speaker terdahulu dalam mengendalikan perjalanan sidang dewan dengan adil, lancar dan tidak berat sebelah.

Sultan Sharafuddin turut menzahirkan pujian dan penghargaan kepada speaker-speaker terdahulu daripada parti DAP yang dilantik sejak 2008, yang berjaya mengawal keadaan setiap kali sidang DUN berlangsung.

Lau, yang juga bekas Ahli Dewan Undangan Negeri Banting, dilantik sebagai Speaker DUN Selangor berkuat kuasa 19 September lepas menggantikan Ng Suee Lim.- Bernama


Cadangan turunkan graf markah SPM, SVM tak relevan: iGuru

BANGI, 25 Jamadilakhir 1442H, Ahad – Cadangan supaya Lembaga Peperiksaan Malaysia (LPM) dan Kementerian Pendidikan (KPM) mempertimbangkan untuk menurunkan graf markah calon Sijil Pelajaran Malaysia (SPM) dan Sijil Vokasional Malaysia (SVM) 2020 dianggap tidak relevan.

Ini kerana, Malaysia mempunyai standard sistem dan kaedah peperiksaan di mana gred ditentukan mengikut piawaian tertentu ditetapkan oleh LKM bagi menentukan siapa yang menerima markah atau gred A+, A atau A- dan seterusnya itu bergantung kepada graf tertentu.

Presiden Ikatan Guru-Guru Muslim Malaysia (iGuru), Ustaz Mohd Azizee Hasan berkata, sebagai contoh jika satu subjek itu ramai pelajar memperoleh markah atas 80, maka kemungkinan untuk mendapat A+ mestilah dengan mendapat 90 markah ke atas.

“Sebab itu standard yang ditetapkan oleh LPM sudah tepat, tekal dan absah. Tugas guru ialah memastikan pelajar berusaha sehingga ke saat-saat akhir dan membuat persediaan yang secukupnya.

“Faktor COVID-19 tidak boleh dijadikan alasan kerana kita telah melalui pengalaman menghadapi bencana seperti banjir, dan sebagainya.

“Lagipun sistem pengajaran semasa boleh berjalan secara dalam talian atau luar talian mengikut kaedah yang sesuai dengan pelajar,” katanya seperti dipetik PN BBC Portal, hari ini.

Sebelum ini, Pengerusi Jawatankuasa Khas Pendidikan Parlimen Malaysia, Datuk Seri Jalaluddin Alias mengesyorkan supaya LPM dan KPM mempertimbangkan untuk menurunkan graf markah bagi kedua-dua peperiksaan awam itu.

Cadangan itu susulan keputusan Kementerian Pendidikan menamatkan pembelajaran secara bersemuka bagi calon SPM dan SVM 2020 yang dilaksanakan sejak 14 hari lalu lebih awal sehingga mencetuskan kebimbangan dalam kalangan ibu bapa.

Bagaimanapun Timbalan Menteri Pendidikan, Muslimin Yahaya berkata, buat masa ini kementerian tidak akan mengeluarkan kenyataan sehingga pertimbangan mengenai perkara itu dibuat.


4,471 kes kanak-kanak hilang dari 2017

KUALA LUMPUR, 4 Rabiulawal 1443H, Isnin – Sebanyak 4,471 kes kehilangan kanak-kanak berumur 18 tahun ke bawah dilaporkan dari 2017 hingga 1 September tahun ini, kata Timbalan Menteri Dalam Negeri I, Datuk Seri Ismail Mohamed Said.

Beliau berkata, berdasarkan statistik Polis Diraja Malaysia (PDRM), daripada jumlah itu, 4,399 orang kanak-kanak telah dijumpai semula manakala 72 orang lagi masih hilang.

Bagi kes orang hilang berumur 18 tahun dan ke atas pula, beliau berkata sebanyak 6,074 kes dilaporkan dalam tempoh sama dengan 4,871 orang telah dijumpai semula manakala 1,203 orang masih hilang.

“Antara langkah-langkah yang diambil oleh kerajaan untuk menangani masalah ini adalah dengan mewujudkan Portal Kanak-kanak Hilang. Maklumat berkenaan dipaparkan di portal https://knk2hilang.rmp.gov.my yang boleh diakses oleh orang awam.

“Portal ini memberi peluang kepada masyarakat untuk bekerjasama mengesan kanak-kanak yang hilang dengan lebih cepat dan berkesan dengan menyalurkan maklumat yang terkini melalui Internet,” katanya semasa sesi soal jawab pada persidangan Dewan Negara di sini hari ini.

Ismail menjawab soalan Senator Datuk Koh Nai Kwong yang ingin tahu mengenai statistik bilangan kes kehilangan orang dan kanak-kanak yang dilaporkan di Malaysia dalam tempoh lima tahun sebelum ini termasuk bilangan orang telah ditemui dan masih belum ditemui serta langkah-langkah yang diambil oleh kerajaan untuk menangani masalah itu.

Selain itu, beliau berkata, PDRM juga menjalin kerjasama dengan 40 agensi lain melalui NUR Alert iaitu sistem amaran awal bagi kes kehilangan kanak-kanak untuk membantu agensi penguatkuasa undang-undang dalam menjalankan siasatan dan membawa kepada tangkapan yang pantas.

“PDRM turut mengadakan kerjasama dengan pelbagai pihak dalam penganjuran program-program kesedaran untuk mengelakkan kes ini daripada berulang. Kempen Kesedaran Kanak-kanak atau Child Awareness Campaign (CAC) bertujuan memberikan kesedaran kepada masyarakat bahawa kanak-kanak mudah terdedah menjadi mangsa dan adalah penting untuk memastikan keselamatan mereka terjamin,” katanya.

Menjawab soalan tambahan Senator Muhammad Zahid Md Arip, Ismail berkata berdasarkan siasatan PDRM, antara sebab orang hilang adalah mengalami masalah keluarga atau kurang mendapat perhatian keluarga; keluar rumah kerana mengikut rakan sebaya atau kekasih untuk mencari kebebasan; kemurungan; nyanyuk, masalah mental atau tidak siuman dan masalah jenayah.

Selain itu, katanya orang hilang juga merangkumi orang yang mencari pekerjaan, hilang daripada keluarga mungkin ada perselisihan faham dengan keluarga; lari dari pengutip hutang dan penderaan fizikal atau mental.  – Bernama


SOP lengkap vaksin untuk solat Jumaat hanya terpakai di Selangor

BANGI, 25 Rejab 1443H, Ahad – Jabatan Kemajuan Islam Malaysia (Jakim) memaklumkan syarat menerima vaksin lengkap dua dos dan penggalak bagi membolehkan jemaah hadir untuk menunaikan solat Jumaat hanya terpakai kepada masjid serta surau di negeri Selangor.

Timbalan Ketua Pengarah (Dasar) Jakim, Datuk Hakimah Mohd Yusoff berkata, prosedur operasi standard (SOP) solat berjemaah di masjid serta surau di lain-lain negeri masih seperti biasa dan ia tertakluk keputusan pihak berkuasa agama negeri masing-masing.

Katanya, Jakim merujuk SOP solat Jumaat yang ditetapkan kerajaan negeri Selangor melalui surat pekeliling Jabatan Agama Islam Selangor (Jais) bertarikh 21 Februari 2022.

Beliau berkata, kerajaan Selangor telah menetapkan syarat menerima vaksin lengkap dua dos dan vaksin penggalak bagi membolehkan jemaah hadir ke masjid untuk menunaikan solat Jumaat.

“Sukacita ingin dimaklumkan bahawa syarat berkenaan ditetapkan oleh pihak berkuasa agama negeri Selangor dan hanya terpakai kepada masjid dan surau di negeri berkenaan sahaja.

“Jakim menghormati ketetapan yang dibuat oleh pihak berkuasa agama negeri Selangor dan menasihat umat Islam mematuhi SOP yang ditetapkan bagi memastikan usaha menjaga dan memelihara maslahah dalam mengawal penularan wabak COVID-19 mencapai matlamat,” katanya dalam kenyataan, hari ini.


PBB terputus hubungan dengan kakitangan Hospital Al-Shifa

GAZA, 2 Jamadilawal 1445H, Khamis – Pertubuhan Bangsa-Bangsa Bersatu (PBB) menyuarakan kebimbangan susulan serangan rejim penjajajah Zionis yang menyerbu hospital terbesar di Gaza ketika pesakit makin kritikal di Hospital Al-Shifa.

Ketua PBB, Martin Griffiths berkata, beliau sangat terkejut dengan laporan berhubung serbuan rejim pengganas di Hosptal Al-Shifa yang menjadi tempat berkumpul kira-kira 2,300 penduduk di wilayah terkepung.

“Perlindungan kepada bayi baru lahir, pesakit, kakitangan perubatan dan semua orang awam mengatasi semua kebimbangan lain.

“Hospital bukan medan pertempuran,” katanya.

Sementara itu, Ketua pertubuhan Kesihatan Sedunia (WHO), Tedros Adhanom Ghenreeyesus senada dengan Griffiths dan menyifatkan laporan pencerobohan di hospital terbesar di Gaza itu sangat membimbangkan.

“Kami sangat bimbang dengan keadaan pesakit dan kakitangan perubatan di hospital,” katanya sambil memberi amaran pihaknya masih terputus hubungan dengan kakitangan hospital tersebut.

Jawatankuasa Palang Merah Antarabangsa menyuarakan perkara yang sama menyatakan kebimbangan terhadap pesakit dan kesan terhadap serangan ganas tersebut.

“Semua langkah untuk mengelakkan sebarang akibat ke atas mereka mesti diambil, segera” katanya sambil menegaskan bahawa “pesakit, kakitangan perubatan, dan orang awam mesti dilindungi pada setiap masa”.

Rejim negara haram itu sebelum ini berikrar untuk menghancurkan Gerakan Perjuangan Islam palestin (Hamas) selepas serangan yang tidak pernah berlaku sebelum ini.

Kementerian Kesihatan Gaza pula berkata, serangan udara dan darat rejim pengganas telah mengorbankan 11,320 penduduk yang kebanyakan orang awam termasuk 4,630 kanak-kanak dan 3,130 wanita.

Hospital Al-Shifa kini telah menjadi sasaran utama rejim pengganas Zionis.

PBB menganggarkan lebih 2,300 orang, pesakit, kakitangan dan orang awam yang dipindahkan, berada di kompleks hospital berkenaan dan terperangkap dan tidak dapat melarikan diri.

Saksi menggambarkan situasi di hospital berkenaan sangat mengerikan dengan prosedur perubatan berlaku tanpa ubat bius, orang ramai memenuhi koridor hospital berkenaan.

Selain itu, bau busuk mayat mula mereput berikutan tidak dibenarkan menjalankan proses pengebumian. – Agensi